title: Rakkomandazzjoni tal-Kummissjoni ta' l- 1 ta' Marzu 2005 li tikkonċerna programm kordinat għall-kontroll uffiċjali ta' oġġetti ta' l-ikel għall-2005 Test b’rilevanza għaż-ŻEE.

text:
               18.10.2005

               MT

               Il-Ġurnal Uffiċjali ta’ l-Unjoni Ewropea

               108

         RAKKOMANDAZZJONI TAL-KUMMISSJONI
   ta' l-1 ta' Marzu 2005
   li tikkonċerna programm kordinat għall-kontroll uffiċjali ta' oġġetti ta' l-ikel għall-2005
   (Test b'rilevanza għaż-ŻEE)
   (2005/175/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi 'l-Komunità Ewropea,
   Wara li kkunsidrat id-Direttiva tal-Kunsill 89/397/KEE ta' l-14 ta' Ġunju 1989 dwar il-kontroll uffiċjali ta' l-oġġetti ta' l-ikel (1), u b'mod partikolari l-Artikolu 14(3) tiegħu,
   Wara li kkonsultat lill-Kumitat Permanenti dwar il-Katina Alimentari u s-Saħħa ta' l-Annimali,
   Billi:

               (1)

               Hu neċessarju, bil-għan li jiġi ssodat l-operat tas-suq intern, li jsiru arranġamenti għal programmi koordinati ta' spezzjoni ta' l-ikel fuq livell Komunitarju mfassla biex jiġu mtejba l-implimentazzjonijiet armonizzati tal-kontrolli uffiċjali ta' l-oġġetti ta' l-ikel mill-Istati Membri.

               (2)

               Programmi simili għandhom jagħmlu enfasi fuq konformità mal-leġiżlazzjoni tal-Komunità dwar oġġetti ta' l-ikel, li hija partikolarment imfassla biex tipproteġi s-saħħa pubblika u l-interessi tal-konsumatur, u biex tiżgura prattiċi ta' kummerċ ġust.

               (3)

               Id-Direttiva 89/397/KEE tistipula l-prinċipji ġenerali għall-eżekuzzjoni ta' kontrolli uffiċjali ta' l-oġġetti ta' l-ikel, inklużi l-ispezzjonijiet li għandhom isiru mill-awtoritajiet kompetenti ta' l-Istati Membri. Din tipprovdi wkoll għall-Kummissjoni biex kull sena titrasmetti Rakkomandazzjoni rigward programm ko-ordinat ta' spezzjonijiet għas-sena ta' wara.

               (4)

               Rakkomandazzjoni tal-Kummissjoni tad-19 ta' Diċembru 2003 rigward programm koordinat għal kontrolli uffiċjali (2), ikluż l-assessjar tas-sigurtà batterjoloġika tal-ġobon magħmul mill-ħalib mhux proċessat u ħalib ipproċessat bis-sħana. Din l-investigazzjoni għandha tiġi estiża għal kategoriji oħra ta' ġobon magħmula mill-ħalib pasturizzat sabiex ikunu jistgħu jsiru konklużjonijiet sinifikattivi dwar is-sigurtà ta' dawn il-prodotti.

               (5)

               Id-Direttiva tal-Kunsill 93/99/KEE tad-29 t'Ottubru 1993 dwar is-suġġett ta' miżuri addizzjonali rigward il-kontroll uffiċjali ta' oġġetti ta' l-ikel (3) tissupplimenta r-regoli stipulati bid-Direttiva 89/397/KEE. Tipprovdi sabiex il-laboratorji uffiċjali fl-Istati Membri, kif imsemmija fl-Artikolu 7 tad-Direttiva 89/397/KEE, ikunu jikkonformaw mal-kriterji stipulati fis-serje Standard Ewropew EN 4500, issa sostitwiti b'EN ISO 17025:2000.

               (6)

               L-implimentazzjoni ta' programmi koordinati hi mingħajr preġudizzju għal kull kontrolli uffiċjali oħra magħmula mill-Istati Membri fil-qafas tal-programmi ta' kontrolli nazzjonali tagħhom.

               (7)

               Ir-riżultati mill-implimentazzjoni simultanja ta' programmi nazzjonali u programmi koordinati jistgħu jipprovdu informazzjoni u esperjenza li fuqhom jistgħu jiġu bbażati attivitajiet ta' kontroll u leġiżlazzjoni fil-futur,

         B'DAN TIRRAKKOMANDA:
   1.   Matul l-2005 l-Istati Membri għandhom jagħmlu spezzjonijiet u kontrolli li jinkludu, fejn indikat, it-teħid ta' kampjuni u l-analiżi ta' kampjuni simili f'laboratorji, bil-għan li:

               a)

               tiġi evalwata s-sigurtà batterjoloġika ta' ġobon magħmul mill-ħalib pasturizzat (kontinwazzjoni tal-programm koordinat mibdi fl-2004 wara r-Rakkomandazzjoni tad-19 ta' Diċembru 2003 rigward programm koordinat għall-kontroll uffiċjali ta' oġġetti ta' l-ikel għall-2004);

               b)

               tiġi evalwata s-sigurtà batterjoloġika ta' l-insalati mħalltin rigward il-Listeria monocytogenes;

               c)

               tiġi evalwata s-sigurtà, il-kwalità u t-tabellar tal-laħam tat-tjur rigward l-użu ta' aġenti li jżommu l-ilma;

               d)

               tiġi evalwata s-sigurtà ta' ċertu ikel għat-trabi u tfal żgħar rigward il-livelli tan-nitrat u tal-patulin.

         2.   Għalkemm ir-rati tat-teħid ta' kampjuni u/jew ta' l-ispezzjonijiet m'humiex stipulati f'din ir-Rakkomandazzjoni, l-Istati Membri għandhom jiżguraw li dawk ir-rati jkunu suffiċjenti biex jipprovdu idea tajba tas-suġġett li jkun qed jiġi kkunsidrat f'kull Stat Membru
   3.   L-Istati Membri għandhom jipprovdu informazzjoni kif mitluba billi jsegwu l-format tal-karti tar-reġistrazzjonijiet stipulati fl-Annessi I-IV sabiex ikun jista' jsir aktar tqabbil tar-riżultati. Dik l-informazzjoni għandha tiġi mibgħuta lill-Kummissjoni sa mhux aktar tard mill-1 ta' Mejju 2006, akkumpanjata b'rapport ta' spjegazzjoni li għandu jinkludi kummenti dwar ir-riżultati u dwar l-infurzar tal-miżuri meħuda.
   4.   Oġġetti ta' l-ikel li għandhom jiġu analizzati taħt il-programm koordinat għall-2005 għandhom jiġu sottomessi lil-laboratorji uffiċjali skond l-Artikolu 3 tad-Direttiva 93/99/KEE. Madanakollu, jekk laboratorji simili ma jeżistux fi Stati Membri għal ċertu analiżi kopert b'din ir-Rakkomandazzjoni, l-Istati Membri jistgħu jinnominaw laboratorji oħra li kapaċi jagħmlu dawn l-analiżi.
   5.   Is-sigurtà batterjoloġika tal-ġobon magħmul mill-ħalib pasturizzat.
   5.1.   L-iskop tal-programm koordinat għall-2005
   L-għan ta' dan l-element tal-programm hu biex tkompli l-investigazzjoni mikrobijoloġika mibdija fl-2004 taħt il-programm koordinat għall-2004, li ffoka biss fuq ġobnijiet magħmula mill-ħalib mhux proċessat jew iproċessat bis-sħana, sabiex ikopri ġobnijiet oħra magħmula mill-ħalib sottomessi għal trattament ogħla ta' sħana, mill-iproċessar bis-sħana (i.e. il-pasturizzazzjoni). Din l-estensjoni tal-programm koordinat hi rakkomandata sabiex ikunu jistgħu jsiru konklużjonijiet sinifikattivi dwar is-sigurtà tal-ġobnijiet. Ir-riżultati ta' din l-investigazzjoni se jkunu analizzati u pprovduti flimkien mar-riżultati tas-servej ta' l-2004 sabiex ikun hemm idea tajba ġenerali f'dan is-settur.
   5.2.   Teħid ta' kampjuni u metodu ta' l-analiżi.
   L-investigazzjonijiet għandhom jikkonċernaw ġobnijiet friski, rotob u dawk kemmxejn iebsa magħmula mill-ħalib li ġew sottomessi għall-proċess tal-pasturizzazzjoni. Jekk tinstab il-Listeria monocytogenes, in-numru ta' dawn il-batterji għandu jiġi enumerat. Meta l-kampjuni jiġu meħuda mill-ħwienet, it-testijiet jistgħu jiġu limitati għall-preżenza tas-Salmonella u l-enumerazzjoni tal-Listeria monocytogenes. Il-kampjuni, kull wieħed minimu ta' mitt gramma jew ta' ġobna waħda jekk tkun anqas minn mitt gramma, għandhom jiġu mmaniġġjati b'mod iġeniku, mqiegħda f'kontenituri li jkessħu u mibgħuta immedjatament fil-laboratorji għall-analiżi.
   Il-laboratorji għandhom jitħallew jużaw metodu ta' l-għażla tagħhom sakemm il-livell ta' eżekuzzjoni jaqbel ma' l-għan li jrid jintlaħaq. Madankollu, il-verżjoni l-aktar reċenti ta' l-istandard ISO 6785 jew EN/ISO 6579 hi rakkomandata biex tinstab il-Salmonella, l-aktar verżjonijiet reċenti ta' l-istandards EN/ISO 11290-1 u 2 huma rrakkomandati biex tinstab il-Listeria monocytogenes, l-aktar verżjoni reċenti ta' EN/ISO 6888-1 jew 2 hu rrakkomandat għall-enumerazzjoni ta' l-Istaphylococcus aureus u l-verżjoni l-aktar reċenti ta' l-istandard ISO 11866-2,3 jew ISO 16649-1,2 hu rrakkomandat għall-enumerazzjoni ta' l-Escherichia coli. Metodi ekwivalenti addizjonali rikonoxxuti minn awtoritajiet kompetenti jistgħu jintużaw ukoll.
   Il-livell ġenerali tat-teħid tal-kampjuni għandu jitħalla għall-ġudizzju ta' l-awtoritajiet kompetenti ta' l-Istati Membri.
   Ir-riżultati tal-kontrolli għandhom jiġu dokumentati fil-karta mudell għall-arkivjat li tinsab fl-Anness I.
   6.   Is-sigurtà batterjoloġika ta' l-insalti mħalltin f'dak li għandu x'jaqam mal-Listeria monocytogenes;
   6.1.   L-iskop tal-programm koordinat għall-2005
   Matul dawn l-aħħar snin kien hemm żieda fil-konsum ta' l-ikel lest biex jittiekel, bħalma huma insalati mħalltin li fihom ħaxix nej u ingredjenti oħra bħal laħam jew frott tal-baħar. Dak it-tip ta' prodott jista' jkun ta' periklu għas-saħħa pubblika minħabba l-preżenza ta' batterji patoġeniċi, bħalma hi l-Listeria monocytogenes. L-implimentazzjoni ta' miżuri iġeniċi speċifiċi, inkluż żmien xieraq ta' kemm jistgħu jdumu fuq l-ixkaffa biex jinbiegħu u l-kontroll tat-temperatura, huma essenzjali biex tiġi evitata żieda tal-batterji patoġeniċi li eventwalment ikunu preżenti fil-prodotti u biex tiġi protetta s-saħħa pubblika.
   L-għan ta' dan l-element tal-programm hu biex tiġi evalwata s-sigurtà mikrobijoloġika ta' l-insalati, imħalltin minn qabel, li fihom il-ħaxix nej u ingredjenti oħra bħal laħam jew frott tal-baħar, f'dak li għandu x'jaqsam mal-Listeria monocytogenes sabiex tiġi promossa protezzjoni tal-konsumatur ta' livell għoli u biex tinġabar informazzjoni fuq il-prevalenza ta' dawn il-batterji fi prodotti simili.
   6.2.   Teħid ta' kampjuni u metodu ta' l-analiżi.
   L-investigazzjonijiet għandhom jikkonċernaw insalti mħalltin tal-ħaxix ippakkjati minn qabel li fihom il-laħam jew il-frott tal-baħar jew ingredjenti oħra li:

               a)

               m'humiex trattati bis-sħana fil-pakkett finali;

               b)

               jridu jiġu maħżuna fil-kesħa;

               c)

               huma intenzjonati li jittieklu mingħajr ma jiġu trattati bis-sħana jew jistgħu jittieklu mingħajr ma jiġu trattati bis-sħana qabel jiġu kkunsmati.

         L-awtoritajiet kompetenti ta' l-Istati Membri għandhom jieħdu kampjuni ta' dawk il-prodotti mill-ħwienet, preferibbilment mis-supermarkits, bil-għan li jiġu eżaminati għall-preżenza u l-enumerazzjoni tal-Listeria monocytogenes fl-istess ħin. Kampjun wieħed jikkonsisti f'unità waħda tal-kampjun (pakkett wieħed mhux miftuħ). Il-kampjuni, li jekk ikun possibbli għandhom jittieħdu qrib id-data ta' l-iskadenza, għandhom jitqiegħdu f'kontenituri mkessħa u mibgħuta immedjatament fil-laboratorju għall-analiżi. It-temperatura tal-ħażna u ż-żmien ta' kemm jistgħu jdumu fuq l-ixkaffa għandhom jiġu dokumentati meta jittieħed il-kampjun u l-informazzjoni għandha tiġi inkluża fir-rapport ta' spjegazzjoni li jakkompanja r-riżultati ta' l-investigazzjoni.
   Fil-laboratorju l-kampjun għandu jiġi trattat biex jiġi żgurat li l-ingredjenti kollha tħalltu sew.
   Il-verżjoni l-aktar reċenti ta' l-istandard EN/ISO 11290-1 u 2 huma rakkomandati biex tinstab u tiġi enumerata l-Listeria monocytogenes. Madanakollu, il-laboratorji għandhom jitħallew jużaw metodu ta' l-għażla tagħhom sakemm il-livell ta' eżekuzzjoni jaqbel ma' l-għan li jrid jintlaħaq.
   Il-livell ġenerali tat-teħid tal-kampjuni għandu jitħalla għall-ġudizzju ta' l-awtoritajiet kompetenti ta' l-Istati Membri.
   Ir-riżultati tal-kontrolli għandhom jiġu dokumentati fil-karta mudell għad-arkivjar li tinsab fl-Anness II.
   7.   Is-sigurtà, il-kwalità u t-tabellar tal-laħam tat-tjur rigward l-użu ta' aġenti li jżommu l-ilma
   7.1.   L-iskop tal-programm koordinat għall-2005
   Teħid ta' kampjuni li sar reċentement f'ċertu Stati Membri wera numru sinifikanti ta' prodotti mqiegħda fis-suq b'żieda eċċessiva ta' ilma u proteini idroizzati użati bħala aġenti li jżommu l-ilma fil-laħam tat-tjur u fil-preparazzjoni tal-laħam tat-tjur.
   L-Artikolu 5 (1) tad-Direttiva tal-Kunsill 71/118/KEE tal-15 ta' Frar 1971 dwar problemi tas-saħħa li jaffettwaw il-produzzjoni u t-tqegħid fis-suq ta' laħam tat-tjur frisk (4) jipprojbixxi t-tqegħid fis-suq tal-laħam tat-tjur frisk fejn ġew użati aġenti li speċifikament jippromwovu ż-żamma ta' l-ilma.
   Dokument ta' Ħidma reċenti tal-Ħaddiema tal-Kummissjoni, (SEC (2004) 1130) ġibed ukoll l-attenzjoni ta' l-Istati Membri li għalkemm aġenti li jżommu l-ilma jistgħu jiġu użati fil-preparazzjoni tal-laħam tat-tjur u fil-prodotti tagħhom, l-użu tagħhom għandu jkun skond il-kodiċi ta' prattika tajba approvat mill-Istati Membri jew skond prattiċi tajba ta' manifattura u b'konsiderazzjoni xierqa għar-regoli applikabbli għall-protezzjoni tal-konsumatur inkluż il-leġiżlazzjoni dwar it-tabelli ta' l-ikel, kif provdut fid-Direttiva 2000/13/KE tal-Parlament Ewropew u tal-Kunsill ta' l-20 ta' Marzu 2000 dwar l-approssimazzjoni tal-liġijiet ta' l-Istati Membri li għandhom x'jaqsmu mat-tabelli, preżentazzjoni u reklamar ta' l-oġġetti ta' l-ikel (5).
   L-għan ta' dan l-element tal-programm hu li jivverifika fuq livell Komunitarju l-implimentazzjoni korretta tad-Direttiva 71/118/KEE f'dak li għandu x'jaqsam ma' l-użu ta' aġenti li jżommu l-ilma f'laħam tat-tjur imkessaħ u ffriżat (sider tat-tiġieġa) u l-użu tagħhom fi preparazzjonijiet ta' ikel tat-tjur friżat (sider tat-tiġieġa) sabiex tiġi promossa l-protezzjoni tal-konsumatur u biex jaraw li qed isiru tabelli korretti.
   7.2.   Teħid ta' kampjuni u metodu ta' l-analiżi.
   Għal teħid ta' kampjuni, analiżi u kalkolazzjoni tar-riżultati, l-awtoritajiet kompetenti ta' l-Istati Membri għandhom isegwu l-protokoll analitiku deskritt fl-Anness V.
   Hu rakkomandat li t-teħid ta' kampjuni jiffoka fuq fornimenti għal bejgħ bl-ingrossa ta' sider tat-tiġieġa ffriżat kif ukoll bejgħ mill-ħwienet tas-sider tat-tiġieġa mkessaħ jew friżat. Il-livell ġenerali tat-teħid tal-kampjuni għandu jitħalla għall-ġudizzju ta' l-awtoritajiet kompetenti ta' l-Istati Membri.
   Ir-riżultati tal-kontrolli li ġejjin għandhom jiġu dokumentati fil-karta mudell għad-arkivjar li tinsab fl-Anness III.
   8.   Is-sigurtà ta' ċertu ikel għat-trabi u tfal żgħar rigward il-livelli tan-nitrat u tal-patulin.
   8.1.   L-iskop tal-programm koordinat għall-2005
   Oġġetti ta' l-ikel li fihom kontaminanti li jeċċedu l-livelli li huma tossikoloġikament aċċettabbli jistgħu jkunu ta' riskju għas-saħħa pubblika, speċjalment għal gruppi sensittivi tal-popolazzjoni bħal trabi u tfal żgħar. Il-preżenza tal-kontaminanti tista' titnaqqas permezz ta' prattiċi tajba ta' manifattura u agrikoltura.
   Sabiex tiġi protetta s-saħħa pubblika, livelli speċifiċi massimi ta' nitrat u palutin f'ikel intenzjonat għat-trabi u tfal żgħar ġew stipulati fir-Regolament (KE) Nru 466/2001 tat-8 ta' Marzu 2001 li jistipula l-livelli massimi għal ċertu kontaminanti f'oġġetti ta' l-ikel (6) u fir-Regolament tal-Kummissjoni (KE) Nru 655/2004 tas-7 t'April 2004 li jemenda r-Regolament (KE) Nru 466/2001 rigward in-nitrat f'ikel għat-trabi u tfal żgħar (7).
   L-għan ta' dan l-element tal-programm hu biex jivverifika li l-ikel imqiegħed fis-suq intenzjonat għat-trabi u tfal żgħar ma jaqbiżx il-livelli massimi tan-nitrat u palutin stabbiliti fil-leġiżlazzjoni tal-Komunità sabiex jiġi assigurat livell għoli ta' protezzjoni tal-konsumatur.
   8.2.   Teħid ta' kampjuni u metodu ta' l-analiżi
   L-awtoritajiet kompetenti ta' l-Istati Membri għandhom jieħdu kampjuni rappreżentattivi ta' ikel għat-trabi u tfal żgħar, b'mod partikolari ikel li fih zunnarija, patata, ħaxix bil-weraq u prodotti tat-tuffieħ, b'mod partikolari mill-ħwienet, kif ukoll jieħdu kampjuni minn fejn dan l-ikel jiġi prodott jew meta jiġi impurtat (jekk applikabbli), bil-għan li jsiru testijiet għan-nitrat (ikel li fih zunnarija, patata u ħaxix bil-weraq) u għall-palutin (ikel li fih prodotti tat-tuffieħ sakemm mhux ikel proċessat b'bażi ta' ċereali.
   Metodi ta' teħid ta' kampjuni u ta' analiżi stipulati fil-leġiżlazzjoni tal-Komunità li ġejja huma rrakkomandati għall-kontroll uffiċjali tal-livelli tan-nitrat u tal-patulin:.

               —

               Id-Direttiva tal-Kummissjoni 2002/63/KE tal-11 ta' Lulju 2002 li tistabbilixxi metodi tal-Komunità għat-teħid tal-kampjuni għall-kontroll uffiċjali ta' residwi tal-pestiċidji fi jew fuq prodotti li ġejjin minn pjanti jew annimali u li tirrevoka d-Direttiva 79/700/KEE (8), f'dak li jirrigwarda n-nitrat;

               —

               Id-Direttiva tal-Kummissjoni 2003/78/KE tal-11 t'Awwissu 2003 li tistipula l-metodi biex jittieħdu l-kampjuni u l-metodi ta' analiżi għall-kontroll uffiċjali tal-livelli tal-patulin
                   (9) f'oġġetti ta' l-ikel, f'dak li jirrigwarda l-patulin.

         Il-livell ġenerali tat-teħid tal-kampjuni għandu jitħalla għall-ġudizzju ta' l-awtoritajiet kompetenti ta' l-Istati Membri.
   Ir-riżultati tal-kontrolli li ġejjin għandhom jiġu dokumentati fil-karta mudell għad-arkivjar li tinsab fl-Anness IV.

      Magħmula fi Brussel, fl-1 ta' Marzu 2005

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 186, tat-30.6.1989, p. 23.

      (2)  ĠU L 6, tat-10.1.2004, p. 29.

      (3)  ĠU L 290, tat-24.11.1993, p. 14. Direttiva emendata bir-Regolament (KE) Nru 1882/2003 tal-Parlament Ewropew u tal-Kunsill (GU L 284, tal-31.10.2003, p. 1).

      (4)  ĠU L 55, tat-8.3.1971, p. 23. Direttiva kif l-aħħar emendata bir-Regolament (KE) Nru 807/2003 (ĠU L 122, tas-16.5.2003, p. 36).

      (5)  ĠU L 109, tas-6.5.2000, p. 29. Direttiva kif l-aħħar emendata bid-Direttiva 2003/89/KE (ĠU L 308, tal-25.11.2003, p. 15).

      (6)  ĠU L 77, tas-16.3.2001, p. 1. Regolament kif emendat l-aħħar mir-Regolament (KE) Nru 684/2004 (ĠU L 106, ta' l-15.4.2004, p. 6).

      (7)  ĠU L 104, tat-8.4.2004, p. 48.

      (8)  ĠU L 187, tas-16.7.2002, p. 30.

      (9)  ĠU L 203, tat-12.8.2003, p. 40.

      ANNESS I
      SIGURTÀ BATTERJOLOĠIKA TA' ĠOBNIJIET MAGĦMULA MILL-ĦALIB PASTURIZZAT
      Stat Membru: ____________________

                  Gruppi ta' batterji/ kriterji (1)

                  Stadju li fih ittieħdu l-kampjuni

                  Prodott identifikazzjoni

                  Numru ta' kampjuni

                  Riżultati ta' l-analiżi (2)

                  Miżuri meħuda (numru u tip) (3)

                  S

                  A

                  U

                     Salmonella spp.
                  n=5 c=0
                  Assenti f'25 g

                  Produzzjoni

                  ġobon artab (frisk) mhux misjur

                  ġobon artab misjur

                  ġobon mhux iebes ħafna

                  Ħwienet

                  ġobon artab (frisk) mhux misjur

                  ġobon artab misjur

                  ġobon mhux iebes ħafna

                     Staphylococcus aureus

                  n=5 c=2
                  m=100 cfu/g
                  M=1 000  cfu/g

                  Produzzjoni

                  ġobon artab (frisk) mhux misjur

                  ġobon artab misjur

                  ġobon mhux iebes ħafna

                  Ħwienet

                  ġobon artab (frisk) mhux misjur

                  ġobon artab misjur

                  ġobon mhux iebes ħafna

                     Escherichia coli

                  n=5 c=2
                  m=100 cfu/g
                  M=1 000  cfu/g

                  Produzzjoni

                  ġobon artab (frisk) mhux misjur

                  ġobon artab misjur

                  ġobon mhux iebes ħafna

                  Ħwienet

                  ġobon artab (frisk) mhux misjur

                  ġobon artab misjur

                  ġobon mhux iebes ħafna

                  A

                  P

                  ≤ 100 cfu/g

                  > 100 cfu/g

                     Listeria monocytogenes

                  n=5 c=0
                  Assenti f'25 g

                  Produzzjoni

                  ġobon artab (frisk) mhux misjur

                  ġobon artab misjur

                  ġobon mhux iebes ħafna

                  Ħwienet

                  ġobon artab (frisk) mhux misjur

                  ġobon artab misjur

                  ġobon mhux iebes ħafna

         (1)  In-numru ta' unitjiet ta' kampjuni (n) li għandu jittieħed jista' jitnaqqas għall-kampjuni mill-ħwienet. Meta jittieħed numru iżgħar ta' kampjuni, dan għandu jiġi indikat fir-rapport.

         (2)  S=Sodisfaċenti, A=Aċċettabbli, U=Mhux sodisfaċenti; fil-każ tal-Listeria monocytogenes A=Assenti, P=Preżenti. Rigward Staphylococcus aureus u Escherichia coli, ir-riżultat hu sodisfaċenti jekk il-valuri kollha osservati huma < m, aċċettabbli jekk il-massimu tal-valuri c huma bejn m u M, u mhux sodisfaċenti jekk valur wieħed jew aktar huma > M jew aktar minn valuri c huma bejn m u M.

         (3)  Għal rapporti ta' miżuri ta' infurzar hu rrakkomandat li jintużaw il-kategoriji li ġejjin: twissija verbali, twissija miktuba, ħtieġa ta' kontroll aħjar minn ġewwa, irtirar tal-prodott meħtieġ, piena amministrattiva, azzjoni bil-qorti, oħrajn.

      ANNESS II
      SIGURTÀ MIKROBIJOLOĠIKA TA' INSALATI MĦALLTIN
      (rigward il-Listeria monocytogenes)
      Stat Membru:

                  BATTERJI PATOĠENIĊI

                  IDENTIFIKAZZJONI TAL-PRODOTT (1)

                  NUMRU TA' KAMPJUNI

                  RIŻULTATI TA' L-ANALIŻI

                  MIŻURI MEĦUDA (NUMRU U TIP) (2)

                  Sejba f' 25 g

                  Enumerazzjoni cfu/g

                  Assenti

                  Preżenti

                  < 10

                  10-99

                  100-999

                  ≥ 1 000

                     Listeria monocytogenes

         (1)  Il-prodott għandu jiġi identifikat ibbażat fuq l-ingredjenti prinċipali.

         (2)  Għal rapporti ta' miżuri ta' infurzar hu rrakkomandat li jintużaw il-kategoriji li ġejjin: twissija verbali, twissija miktuba, ħtieġa ta' kontroll aħjar minn ġewwa, irtirar tal-prodott meħtieġ, piena amministrattiva, azzjoni bil-qorti, oħrajn.

      ANNESS III
      IS-SIGURTÀ, IL-KWALITÀ U T-TABELLAR TAL-LAĦAM TAT-TJUR RIGWARD L-UŻU TA' AĠENTI LI JŻOMMU L-ILMA
      Stat Membru:

                  Kodiċi tal-kampjun

                  Isem tal-prodott u tabella ta' deskrizzjoni

                  Min ippakkettah/min proċessah u marka tas-saħħa

                  Lista ta' ingredjenti

                  Tabella: dikjarazzjoni tat-tiġieġ

                  %
                  Ndewwa

                  %
                  Xaħam

                  %
                  Nitroġenu

                  %
                  Proteina

                  %
                  Irmied

                  Hydroxy proline
                  g/100g

                  Eċċess ta' hydroxy proline
                  g/100g

                  %
                  Karbo idrati

                  Kalkolu ta' tiġieġ fil-kontenut
                  Bl-użu ta' fattur ta' 3,85

                  Kontenut korrett tat-tiġieġ
                  Fejn il-hyroxiproline hi akbar minn 0,08

                  Miżuri meħuda
                  (numru u tip) (1)

         (1)  Għal rapporti ta' miżuri ta' infurzar hu rrakkomandat li jintużaw il-kategoriji li ġejjin: twissija verbali, twissija miktuba, ħtieġa ta' kontroll aħjar minn ġewwa, irtirar tal-prodott meħtieġ, piena amministrattiva, azzjoni bil-qorti, oħrajn.

      ANNESS IV
      SIGURTÀ TA' ĊERTU IKEL GĦAT-TRABI U TFAL ŻGĦAR RIGWARD IL-LIVELLI TA' NITRAT U TA' PATULIN

      Stat Membru:
      1.   NITRAT

                  Stadju li fih ittieħdu l-kampjuni

                  Identifikazzjoni tal-prodott

                  Numru ta' kampjuni

                  Analiżi tar-riżultati (mg/kg)

                  Miżuri meħuda
                  (numru u tip) (1)

                  <100

                  100-150

                  151-200

                  >200

                  Ħwienet

                  Produzzjoni

                  Importazzjoni
                  (jekk applikabbli)

            2.   PATULIN

                  Stadju li fih ittieħdu l-kampjuni

                  Identifikazzjoni tal-prodott

                  Numru ta' kampjuni

                  Analiżi tar-riżultati (μg/kg)

                  Miżuri meħuda
                  (numru u tip) (1)

                  <10

                  10-25

                  >25

                  Ħwienet

                  Produzzjoni

                  Importazzjoni
                  (jekk applikabbli)

         (1)  Għal rapporti ta' miżuri ta' infurzar hu rrakkomandat li jintużaw il-kategoriji li ġejjin: twissija verbali, twissija miktuba, ħtieġa ta' kontroll aħjar minn ġewwa, irtirar tal-prodott meħtieġ, piena amministrattiva, azzjoni bil-qorti, oħrajn.

      ANNESS V
      PROTOKOLL ANALITIKU
      Proċedura biex tiddetermina l-kontenut tat-tiġieġ jew ilma miżjud u proteini bbażati fuq il-collagen fi prodotti tas-sider tat-tiġieġa
      SIDER TAT-TIĠIEĠA FRISK (IMKESSAĦ JEW IFFRIŻAT)
      Jekk is-sider tat-tiġieġa ma fih miżjuda ebda proteini, stabilizzaturi, jew ingredjenti oħra, il-metodu li jintuża biex jiġi kkalkulat l-ilma miżjud għandu jkun il-metodu uffiċjali tal-KE għall-ilma miżjud (Regolament tal-Kummissjoni 1538/91 (1)). Il-kampjun minimu għall-metodu uffiċjali hu ta' 5 isdra tat-tiġieġa bla għadam u bla ġilda. L-ilma miżjud jista' jiġi ddeterminat permezz ta' graff tal-proporzjon ilma/proteini kontra l-ilma miżjud f'sider tat-tiġieġa bla għadam u bla ġilda (Figura 1). Il-proporzjon ta' bejn l-ilma u l-proteina għas-sider tat-tiġieġa bla għadam u bla ġilda mingħajr ilma miżjud hu ta' 3.28, u għal 2 % ilma miżjud (il-limitu tas-sider tat-tiġieġa bla għadam u bla ġilda) il-proporzjon ilma/proteina hu ta' 3.40.
      TĦEJJIJA TA' SIDER TAT-TIĠIEĠA FFRIŻAT
      1.   Wasla u ħażna tal-kampjun

                  1.1.

                  Għal bejgħ bl-ingrossa, kull kampjun normalment jikkonsisti f'kaxxa ta' 10 Kg ta' prodott tas-sider tat-tiġieġa bla għadam u bla ġilda ffriżat. Mill-ħwienet għandhom jittieħdu, minimu ta' 5 isdra tat-tiġieġa bla għadam u bla ġilda, bl-istess data ta' skadenza jew marka tal-lott.

                  1.2.

                  Meta jaslu, l-kampjuni għandhom jiġu eżaminati biex jiġi żgurat li l-pakketti m'humiex danneġġjati u li l-kampjun għadu f'kundizzjoni ta' friża (jekk iffriżat).

                  1.3.

                  Meta jaslu l-kampjuni għandhom jiġu maħżuna ffriżati (-18 °C ± 4 °C) qabel l-analiżi.

            2.   Oġġett u skop

                  2.1.

                  Dan il-metodu jiddetermina l-kontenut tat-tiġieġa (u ilma miżjud bid-differenza) u proteini bbażati fuq il-collagen fi prodotti tat-tiġieġa bla għadam u bla ġilda. Jinvolvi li jiġi ddeterminat in-nitroġenu tal-proteina, ndewwa, irmied, xaħam u hydroxyproline.

            3.   Prinċipju

                  3.1.

                  Il-kontenut (apparenti) ta' tiġieġ bla xaħam hu kkalkulat billi jiġi użat kontenut ta' proteina tan-nitroġenu u fattur tan-nitroġenu għas-sider tat-tiġieġa bla għadam u bla ġilda (Sezzjoni 9). Jekk proteini bbażati fuq il-collagen ġew miżjuda mas-sider tat-tiġieġ, il-kontribuzzjoni ta' dawn il-proteini għandha l-ewwel tiġi mnaqqsa mit-total tan-nitroġenu tal-proteina. Il-kontenut totali tat-tiġieġ hu kkalkulat billi jiżdied il-kontenut tax-xaħam mal-kontenut tat-tiġieġ mingħajr xaħam. Il-kejl ta' l-ilma miżjud jista' jiġi kkalkulat billi jitnaqqsu l-komponenti kollha tat-tiġieġ (kontenut tat-tiġieġ, irmied, u karboidrati) minn 100.

            4.   Saħħa u sigurtà

                  4.1.

                  Il-metodu juża numru ta' bċejjeċ ta' tagħmir li jista' jkunu perikolużi bħalma huma magna heavy duty tal-kapuljat u omoġenizzatur, u għalhekk għandhom jittieħdu miżuri ta' sigurtà xierqa.

            5.   Bżonnijiet ta' taħriġ qabel isiru l-eżaminazzjonijiet

                  5.1.

                  Hu meħtieġ li jingħata taħriġ fl-użu ta' tagħmir industrijali tal-bejjiegħa tal-laħam.

            6.   Apparat

                  6.1.

                  Miżien li kapaċi jiżen bi preċiżjoni ta' aktar minn ± 0.1 g.

                  6.2.

                  Magna tal-kapuljat heavy-duty u/jew blender li kapaċi jomoġenizza isdra tat-tiġieġa ffriżati.

                     Nota:Ebda marka ta' magna tal-kapuljat m'hi rrakkomandata, madanakollu, il-magna tal-kapuljat għandu jkollha saħħa biżżejjed biex tqatta' t-tiġieġ iffriżat jew iffriżat malajr biex tipproduċi taħlita omoġenja li tikkorrispondi għal dik miksuba minn magna tal-kapuljat li tqatta' b'toqob ta' 4mm.

                  6.3.

                  Apparat kif speċifikat f'ISO 1442:1997 (BS 4401 — 3:1997), biex jiġi ddeterminat il-kontenut ta' l-ilma.

                  6.4.

                  Apparat kif speċifikat f'ISO 937:1978 (BS 4401 — 2:1980), biex jigi ddeterminat il-kontenut tal-proteina jew dak ekwivalenti.

                  6.5.

                  Apparat kif speċifikat f'ISO 936:1998 1998 (BS 4401 — 1:1998) biex jigi ddeterminat il-kontenut ta' l-irmied.

                  6.6.

                  Apparat kif speċifikat f'BS 4401 — 4:1970 viex jiġi determinat it-total tax-xaħam.

                  6.7.

                  Apparat kif speċifikat f'ISO 3496:1994 (BS 4401 — 11:1995), biex tiġi ddeterminata l-hydroxyproline.

            7.   Proċedura

         Nota:Il-kampjun għandu jinżamm iffriżat sakemm tibda l-analiżi skond il-paragrafi 7.1 sa 7.10 (hawn taħt).

                  7.1.

                  Neħħi l-kampjun mill-pakkett u poġġih fi trej tal-plastik imnaddaf minn qabel u għattih bil-fojl biex tevita t-telf ta' l-indewwa.

                  7.2.

                  Ikkapulja jew omoġenizza porzjonijiet tal-kampjun u qiegħdu mill-ġdid fuq it-trej tal-plastik. Kompli dan il-proċess sakemm il-kampjun sħiħ ikun ġie kkapuljat/omoġenizzat.

                  7.3.

                  Permezz ta' mgħarfa nadifa kbira tal-plastik ħawwad il-kampjun ikkapuljat u kun żgur li dak kollu li jaqa' minnu jerġa' jiddaħħal fit-taħlita.

                  7.4.

                  Fil-każ ta' kampjun li ttieħed minn laħam mibjugħ bl-ingrossa, ħu kampjun alikwot ta' 2 Kg jew, f'każ ta' kampjun mill-ħwienet, ħudu kollu jekk ikun inqas minn 2Kg, u omoġenizzah sakemm jiġi irqiq ħafna fi blender jew ħallat ta' l-ikel.
                  Nota: It-8 Kg li jibqgħu tal-kampjun li jkun ittieħed mill-laħam mibjugħ bl-ingrossa jistgħu jintremew.

                  7.5.

                  Ħu żewġ 50 g alikwoti (għad-DNA jekk meħtieġ) miż-2 Kg u ttrasferihom f'kontenitur imdaqqas adegwatament. Qiegħed dak li jibqa' f'borża tal-plastik nadifa u ttabbellata jew għall-konvenjenza aqsamhom f'sub-kampjuni ta' 200g. Kull kampjun li ma jitteħidx immedjatament għall-analiżi għandu jitqiegħed fil-friża.

                  7.6.

                  Ħu kampjun tal-materjal omoġenizzat u sib il-kontenut ta' l-indewwa skond ISO 1442.

                  7.7.

                  Ħu kampjun tal-materjal omoġenizzat u sib il-kontenut tan-nitroġenu skond ISO 937 (jew ekwivalenti).

                  7.8.

                  Ħu kampjun tal-materjal omoġenizzat u sib il-kontenut ta' l-irmied skond ISO 936.

                  7.9.

                  Ħu kampjun tal-materjal omoġenizzat u sib il-kontenut tax-xaħam skond BS 4401 — 4.

                  7.10.

                  Ħu kampjun tal-materjal omoġenizzat u sib il-kontenut tal-hydroxyproline skond ISO 3496.

            8.   Kontroll Analitiku tal-Kwalità

                  8.1.

                  Il-laboratorji kollha għandhom janalizzaw f'kull lott, materjal ta' referenza adatt mal-livelli assenjati ta' nitorġenu, ndewwa, xaħam, irmied u hydroxyproline dupplikatament, bħala kontroll tal-kwalità. Lottijiet aċċettabbli għandu jkollhom kejl fil-limiti ta' żewġ devjazzjonijiet standard tal-valur assenjat. L-analiżi duppliċi għandhom ikunu fi ħdan il-karatteristiċi repetittivi tal-metodu.

            9.   Kalkolazzjoni tar-riżultati
      Il-kalkolazzjoni tar-riżultati ġiet meħuda mill-Karta ta' Informazzjoni ta' l-Aġenzija għas-Sorveljanza ta' l-Ikel 20/01 ta' Diċembru 2001, li tinsab fuq il-website ta' l-Aġenzija f'dan l-indirizz.
      http://www.food.gov.uk/science/surveillance/fsis-2001/20chick
      9.1.   Kontenut tat-tiġieġa permezz tal-Fattur tan-Nitroġenu
      Bażat fuq Stubbs u More (The Analyst 1919, 44, 125) jinvolvi l-analiżi ta' kampjun għan-nitroġenu, ndewwa, xaħam u rmied.
      Id-data li toħroġ mill-analiżi hi l-ewwel użata biex jiġi kkalkolat il-kontenut tal-laħam li hu apparentament mingħajr xaħam kif ġej:

                  Kontenut tal-Laħam li hu Apparentament Mingħajr Xaħam = Total tan-Nitroġenu/NF x 100

                  NF = fattur tan-nitroġenu assoċjat mal-prodott analizzat

            (3.85 għal laħam tas-sider tat-tiġieġa bla xaħam, kif rakkomandat minn AMC (The Analyst, 2000, 125, 1359-1366). Ftakar li dan il-fattur japplika wkoll għal tiġieġ ġejjin minn terzi pajjiżi.
      Il-kontenut ta' xaħam imkejjel hu imbagħad miżjud ma' din il-figura biex jagħti l-kontenut total apparenti tat-tiġieġ.
      Kontenut Total Apparenti tat-Tiġieġ = Kontenut Apparenti ta' Tiġieġ bla Xaħam + xaħam
      9.2.   Proteina tal-Collagen Miżjuda
      Proteina idrolizzata tal-Collagen tista' tkun meqjusa li hi preżenti f'kampjun jekk il-hydroxyproline misjub hu ogħla minn dak naturalment assoċjat mas-sider tat-tiġieġa bla xaħam (data AMC 0.08g/100g -The Analyst, 2000, 125, 1359-1366)
      Il-kalkolazzjoni għall-kontenut total apparenti tat-tiġieġ kif użat hawn fuq jassumi li n-nitroġenu misjub ġie meħud kollu mill-muskolu tat-tiġieġa. Jekk tinsab hydroxyproline żejda, tkun neċessarja korrezzjoni.
      Il-persentaġġ tan-nitroġenu li ġej minn xi collagen fil-kampjun hu kkalkolat mill-hydroxyproline kif ġej:

                  NITROĠENU TAL-COLLAGEN = HYDROXYPROLINE EĊĊESSIVA X 1.28

            Il-persentaġġ tan-nitroġenu tal-collagen hu mbagħad imnaqqas mill-presentġġ totali tan-nitroġenu u l-kontenut total apparenti tat-tiġieġ ikkalkolat kif muri hawn fuq.
      9.3.   Ilma Miżjud
      Estimi ta' l-ammont ta' ilma miżjud jista' jsir billi jitnaqqas il-kontenut tat-tiġieġa u l-ingredjenti kollha magħduda minn 100 bl-ekwazzjoni li ġejja:

                  % ta' ilma miżjud = 100 — (Kontenut Total Apparenti tat-Tiġieġa + Irmied + Karboidrat + Ingredjenti Oħra)

                  Korboidrat = 100 — (proteina + xaħam + irmied + ndewwa)

            Fejn il-proteina totali = nitroġenu totali x fattur ta' konverżjoni (6.25)

      Minn t'hawn fuq, l-ilma miżjud jista' jiġi kkalkolat kif ġej:

                  % ta' ilma miżjud = 100 — (Kontenut Total Apparenti tat-Tiġieġa + Irmied + Karboidrat)

            9.4.   Inċertezza tal-kejl
      L-inċertezza medja tal-kejl biex jinstab il-kontenut tat-tiġieġa hi stimata ta' ftit inqas minn 3 % tal-kontenut tat-tiġieġa bil-limitu tal-kunfidenza ta' 95 %. Għalhekk il-kampjuni jistgħu jiġu meqjusa bħala deskritti ħażin jekk il-kontenut tal-laħam hu 5 % inqas minn kemm iddikjarat.

         (1)  ĠU L 143, tas-7.6.1991, p. 11. Regolament emandot bir-Regolament (KE) Nru 814/2004 (GU L 153, tat-30.4.2004, p. 1).


title: Recommendation for a COUNCIL RECOMMENDATION on the National Reform Programme 2011 of Finlandand delivering a Council opinionon the updated Stability Programme of Finland, 2011-2014

text:
      KUMMISSJONI EWROPEA

                                      Brussell, 7.6.2011
                                      SEG(2011) 805 finali

                     Rakkomandazzjoni għal

           RAKKOMANDAZZJONI TAL-KUNSILL

  dwar il-Programm Nazzjonali ta’ Riforma 2011 tal-Finlandja

                u l-għoti ta' opinjoni tal-Kunsill

dwar il-Programm ta’ Stabbiltà aġġornat tal-Finlandja, 2011-2014

                     {SEG(2011) 734 finali}
 ---pagebreak---                                             Rakkomandazzjoni għal

                                RAKKOMANDAZZJONI TAL-KUNSILL

                     dwar il-Programm Nazzjonali ta’ Riforma 2011 tal-Finlandja

                                       u l-għoti ta' opinjoni tal-Kunsill

                  dwar il-Programm ta’ Stabbiltà aġġornat tal-Finlandja, 2011-2014

     IL-KUNSILL TAL-UNJONI EWROPEA,

     Wara li kkonsidra t-Trattat dwar il-Funzjonament tal-Unjoni Ewropea, u partikolarment l-
     Artikoli 121(2) u 148(4) tiegħu,

     Wara li kkonsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-
     tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika
     ekonomika1, u partikolarment l-Artikolu 5(3) tiegħu,

     Wara li kkonsidra r-rakkomandazzjoni tal-Kummissjoni Ewropea2,

     Wara li kkonsidra l-konklużjonijiet tal-Kunsill Ewropew,

     Wara li kkonsidra l-opinjoni tal-Kumitat tal-Impjiegi,

     Wara li ġie kkonsultat il-Kumitat Ekonomiku u Finanzjarju,

     Billi:

     (1)      Fis-26 ta’ Marzu 2010, il-Kunsill Ewropew qabel mal-proposta tal-Kummissjoni
              Ewropea li tvara strateġija ġdida għall-impjiegi u t-tkabbir, Ewropa 2020, imsejsa fuq
              koordinazzjoni msaħħa tal-politiki ekonomiċi, li se tiffoka fuq l-oqsma ewlenin fejn
              hemm il-ħtieġa ta’ azzjoni biex tingħata spinta lill-potenzjal tal-Ewropa għat-tkabbir
              sostenibbli u l-kompetittività.

     (2)      Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali
              għall-politiki ekonomiċi tal-Istati Membri u l-Unjoni (mill-2010 sal-2014) u fil-
              21 ta’ Ottubru 2010, adotta deċiżjoni dwar il-linji gwida għall-politiki dwar l-impjiegi
              tal-Istati Membri3, li flimkien jagħmlu l-"linji gwida integrati". L-Istati Membri ġew
              mistiedna jqisu l-linji gwida integrati fil-politiki ekonomiċi u dwar l-impjiegi
              nazzjonali tagħhom.

     1
              ĠU L 209, 2.8.1997, p.1.
     2
              ĠU C , p. .
     3
              Miżmuma għall-2011 permezz tad-Deċiżjoni tal-Kunsill 2011/308/UE tad-19 ta’ Mejju 2011.

MT                                                       1                                                 MT
 ---pagebreak---      (3)   Fit-12 ta’ Jannar 2011, il-Kummissjoni adottat l-ewwel Stħarriġ Annwali tat-Tkabbir,
           li kien il-bidu ta’ ċiklu ġdid ta’ governanza ekonomika fl-UE u l-ewwel semestru
           Ewropew ta’ koordinazzjoni integrata u ex ante ta’ politika, imsejjes fuq l-istrateġija
           Ewropa 2020.

     (4)   Fil-25 ta’ Marzu 2011, il-Kunsill Ewropew ta l-approvazzjoni uffiċjali lill-prijoritajiet
           għall-konsolidazzjoni fiskali u r-riforma strutturali (bi qbil mal-konklużjonijiet tal-
           Kunsill tal-15 ta’ Frar u s-7 ta’ Marzu 2011 u b'żieda mal-Istħarriġ Annwali tat-
           Tkabbir mill-Kummissjoni). Hu saħaq il-ħtieġa li tingħata prijorità lir-restawr ta’
           baġits tajbin u s-sostenibbiltà fiskali, lit-tnaqqis tal-qgħad permezz ta’ riformi fis-suq
           tax-xogħol u li jsiru sforzi ġodda biex jittejjeb it-tkabbir. Talab lill-Istati Membri biex
           isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabbiltà
           jew ta’ Konverġenza u fil-Programmi Nazzjonali ta’ Riforma.

     (5)   Fil-25 ta’ Marzu 2011, il-Kunsill Ewropew stieden ukoll lill-Istati Membri parteċipi
           fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-
           Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’
           Riforma tagħhom.

     (6)   Fis-6 ta’ April 2011, il-Finlandja ppreżentat l-aġġornament tal-Programm ta' Stabbiltà
           tagħha għall-perjodu 2011-2014 u l-Programm Nazzjonali ta’ Riforma għall-2011
           tagħha. Sabiex jitqiesu l-konnotazzjonijiet bejniethom, iż-żewġ programmi ġew
           ivvalutati fl-istess waqt.

     (7)   Fl-aktar punt baxx tal-kriżi ekonomika globali, il-Finlandja esperjenzat waqgħa kbira
           ħafna fil-PDG, peress li, tradizzjonalment, l-ekonomija Finlandiża hija dipendenti fuq
           il-prestazzjoni tal-esportazzjoni tal-industriji prinċipali tagħha. Fl-2009, il-PDG ċkien
           bi 8,2 % minħabba l-waqgħa kbira fl-esportazzjonijiet (tnaqqis ta’ 20 % fil-volum) u
           effetti ħżiena relatati ta' fiduċja fuq l-investimenti. Ir-rata tal-qgħad kibret b’madwar
           2 punti perċentwali, b’żieda minn 6,4 % tal-forza tax-xogħol fl-2008 għal 8,3 % fl-
           2010. L-irkupru ekonomiku kien b’saħħtu bil-PDG jespandi bi 3,1 % fl-2010, sostnut
           kemm mid-domanda domestika kif ukoll minn reazzjoni pożittiva fl-esportazzjonijiet.
           Wara tnaqqis għal żmien qasir fl-2009, il-prezzijiet tal-proprjetà immobbli u l-volumi
           tal-kostruzzjoni tar-residenzi rkupraw malajr għal-livelli ogħla mill-perjodu ta' qabel
           il-kriżi, fattur li qajjem tħassib dwar espansjoni eċċessiva tas-suq immobiljari. Il-
           Finlandja ħarġet mill-kriżi ekonomika b’defiċit tal-amministrazzjoni pubblika ta’
           2,5 % tal-PDG fl-2010 u b'dejn ta' 48,5 % tal-PDG.

     (8)   Abbażi tal-valutazzjoni tal-Programm ta’ Stabbiltà aġġornat skont ir-Regolament tal-
           Kunsill (KE) Nru 1466/97, il-Kunsill huwa tal-opinjoni li x-xenarju makroekonomiku
           sottostanti għall-programm huwa plawsibbli għall-2011-2012, iżda kemxejn favorevoli
           għall-perjodi ta' wara. Għall-2011-2012, ix-xenarju makroekonomiku huwa konformi
           mal-previżjoni tar-rebbiegħa tal-Kummissjoni. Għall-2013-2015, il-programm
           jipprevedi tkabbir ta’ madwar 2 % fil-PDG li huwa kemxejn aktar ’il fuq mill-istima
           tat-tkabbir potenzjali ta’ 1,5% u għalhekk, dan jista’ jkun suġġett għal xi riskji ta’
           ċaqliq ’l isfel. L-objettiv tal-istrateġija baġitarja huwa li d-defiċit jitnaqqas għal 0,9 %
           tal-PDG fl-2011 u għal 0,7 % tal-PDG fl-2012 b'riflessjoni ta' titjib ċikliku fl-
           ekonomija u xi miżuri ta' konsolidazzjoni diġà deċiżi mill-gvern preċedenti.
           Madankollu, l-aġġornament tal-Programm ta' Stabbiltà ma jippjanax aktar
           konsolidazzjoni fiskali għall-perjodu 2013-2015. Ir-riskji għall-miri baġitarji jidhru li
           huma bbilanċjati. L-aktar fattur tar-riskju li jispikka ġej mill-ambjent

MT                                                  2                                                     MT
 ---pagebreak---             makroekonomiku globali li, tradizzjonalment, kellu impatt qawwi fuq l-ekonomija
            Finlandiża dipendenti fuq l-esportazzjoni.

     (9)    L-aħħar aġġornament tal-programm ma jipprevedix l-użu tat-titjib previst fil-
            kundizzjonijiet ekonomiċi għall-konsolidazzjoni baġitarja fuq terminu medju. Filwaqt
            li huwa previst li l-objettiv ta' terminu medju (OTM), stipulat mill-awtoritajiet
            Finlandiżi bħala surplus strutturali ta’ 0,5 % tal-PDG, jintlaħaq fl-2011, fis-snin ta’
            wara, il-bilanċ strutturali se jaqa’ taħt il-mira.

     (10)   Waħda mill-prijoritajiet ta' gvernijiet suċċessivi Finlandiżi kienet l-azzjoni kontra l-
            effetti tax-xjuħija tal-popolazzjoni. B’riflessjoni ta’ dawn l-isforzi, il-Finlandja tidher
            li qegħda f'riskju medju fir-rigward tas-sostenibbiltà fit-tul tal-finanzi pubbliċi.
            Minkejja dan, il-pajjiż qed iħabbat wiċċu ma' bidla qawwija u immedjata demografika
            u għadha teżisti diskrepanza notevoli fis-sostenibbiltà fil-finanzi pubbliċi. Din l-isfida
            għandha implikazzjonijiet għal ħafna oqsma ta’ politika. It-tixjiħ tal-popolazzjoni se
            jwassal għal żieda sinifikanti fid-domanda għal servizzi relatati max-xjuħija li, fil-
            biċċa l-kbira, huma pprovduti mill-gvernijiet lokali fil-Finlandja. Fi studji varji nstab li
            t-titjib tal-produttività tas-servizzi pubbliċi kien dgħajjef matul l-aħħar snin. L-
            awtoritajiet Finlandiżi diġà implimentaw diversi riformi biex jiġu ristrutturati s-
            servizzi pubbliċi u tingħata spinta lill-produttività kemm fuq il-livell ta’ gvern ċentrali
            kif ukoll ta’ dak lokali. L-investimenti relattivament kbar fit-teknoloġija tal-
            informazzjoni fis-settur pubbliku għadhom ma sarrfux f’titjib fil-produttività u dan
            jimplika li huwa meħtieġ li dawn l-investimenti jkunu akkumpanjati minn bidliet
            strutturali u amministrattivi. Globalment, għad hemm lok għal miżuri addizzjonali
            biex jinkisbu żidiet fil-produttività u ffrankar fil-kost tal-għoti tas-servizz pubbliku.

     (11)   Iż-żieda attwali tal-qgħad fit-tul jagħti lok għal tħassib. Bejn l-2005 u l-2008, il-qgħad
            fit-tul naqas b’mod sostanzjali, iżda reġa’ beda jiżdied fl-2009. Sal-aħħar ta’
            Marzu 2011 il-qgħad fit-tul kien ta’ 57 400, b’żieda ta’ 12 400 fuq is-sena preċedenti.
            Ħafna min-nies diżokkupati fit-tul huma attwalment fil-grupp ta’ età bejn il-55 u l-
            64 sena. Minħabba x-xejriet tal-irtirar, l-akbar żieda fil-qgħad se jkun fil-grupp ta’ età
            bejn il-45 u l-54 sena. Għalkemm ir-rata tal-qgħad fit-tul fil-Finlandja hija taħt il-
            medja tal-UE, din il-kwistjoni għandha titqies fil-kuntest tal-iżgurar tal-provvista ta’
            ħaddiema fil-futur u tal-inklużjoni soċjali. L-esperjenza turi li l-qgħad fit-tul, b’mod
            partikolari, iżid ir-riskju tal-povertà u l-esklużjoni soċjali. Għalkemm l-awtoritajiet
            Finlandiżi jirrikonoxxu ż-żieda fil-qgħad fit-tul bħala kwistjoni urġenti, sa issa ma ġiet
            imfassla ebda strateġija komprensiva biex tindirizza din il-kwistjoni. Il-Finlandja
            espandiet miżuri ta' politiki attivi tas-suq tax-xogħol (miżuri ALMP) b'mod effiċjenti
            waqt il-kriżi fil-ġlieda kontra l-qgħad taż-żgħażagħ. Filwaqt li dan għen fit-tnaqqis fil-
            qgħad taż-żgħażagħ fl-2010-2011, dan xorta baqa’ ogħla mill-medja tal-UE, u jista’
            jeħtieġ miżuri ġodda. Bl-istess mod, ir-rinforz u l-indirizzar aħjar tal-miżuri ALMP
            għandhom jgħinu fit-treġġigħ lura tax-xejra negattiva tal-qgħad fit-tul.

     (12)   Meta jitqiesu l-bidliet demografiċi, żieda fir-rata tal-impjieg ta' ħaddiema aktar
            avvanzati fl-età hija importanti għall-finanzi pubbliċi u kruċjali biex tintlaħaq id-
            domanda għall-ħaddiema fil-futur. Is-sistema tal-pensjonijiet Finlandiża ġiet
            irriformata fl-2005 u l-benefiċċji ta’ pensjoni ġew marbuta mal-koeffiċjent tal-istennija
            tal-għomor fl-2009. Madankollu, attwalment, l-età statutorja tal-pensjoni mhijiex
            marbuta tal-istennija tal-għomor. Meta titqies iż-żieda kontinwa fl-istennija tal-
            għomor, rabta bħal din mhux biss tikkontribwixxi għall-provvista ta’ ħaddiema iżda
            tista’ tgħin ukoll fl-iżgurar tal-adegwatezza tal-pensjonijet. Matul l-aħħar ftit snin

MT                                                   3                                                     MT
 ---pagebreak---             tnaqqsu l-iskemi ta’ rtirar kmieni, iżda xorta fadal lok għal aktar miżuri biex jitjiebu l-
            inċentivi għax-xogħol fost l-anzjani. Pereżempju, il-benefiċċji tal-qgħad estiżi għall-
            anzjani jaħdmu b’mod ġenerali bl-istess mod bħall-pensjoni tal-qgħad li ġiet
            imneħħija. Minkejja li kien hemm titjib matul l-aħħar għaxar snin, ir-rati tal-
            okkupazzjoni ta’ ħaddiema aktar avvanzati fl-età u l-età effettiva ta’ ħruġ mis-suq tax-
            xogħol huma baxxi meta mqabbla ma' standards Nordiċi. Ħafna drabi, id-diżabbiltà
            hija l-kawża tal-irtirar kmieni. Iż-żieda tal-età effettiva tal-irtirar teħtieġ miżuri li jqisu
            wkoll il-kwalità tal-ħajja tax-xogħol, inklużi l-benesseri u s-saħħa tal-impjegati. Dan
            huwa importanti b’mod partikolari minħabba l-għadd għoli ta’ persuni fuq pensjonijiet
            ta' diżabbiltà. Mill-2009 ’l hawn, il-Finlandja nefqet madwar EUR 14-il miljun fuq
            proġetti għat-titjib tal-ambjent tax-xogħol. L-impatt ta’ dawn l-inizjattivi jistħoqqlu li
            jiġi vvalutat. Il-parteċipazzjoni fit-tagħlim tul il-ħajja hija, tradizzjonalment, għolja
            ħafna fil-Finlandja u se tkompli tkun importanti hekk kif ikun hemm ħtiġijiet ta' ħiliet
            ġodda u bidliet demografiċi.

     (13)   Kompetizzjoni akbar, partikolarment fis-settur tas-servizzi, saret dejjem aktar rilevanti
            biex tingħata spinta lill-produttività u jissaħħaħ it-tkabbir potenzjali ekonomiku. Il-
            pożizzjoni ġeografika remota tal-Finlandja kif ukoll id-densità baxxa tal-popolazzjoni
            jdgħajfu l-kompetizzjoni fin-negozju u dan jirriżulta fi tkabbir relattivament baxx tal-
            produttività fis-setturi mhux kummerċjali. L-istrutturi eżistenti ta' negozju huma
            okkażjonalment konċentrati ħafna, partikolarment fl-industrija tal-ikel jew fil-
            kummerċ fil-livell tal-operaturi u tal-konsumaturi. Dan jista’ jikkontribwixxi għal-
            livell relattivament għoli tal-prezz tal-konsumatur, għalkemm jista' jkun hemm ukoll
            il-fattur tad-distanzi twal tat-trasport. Il-prezzijiet tal-konsumaturi huma fost l-ogħla fl-
            UE. Il-kompetizzjoni fil-kummerċ fil-livell tal-konsumaturi għada parzjalment
            imfixkla mir-regolamenti, minkejja li dawn saru inqas stretti riċentement, u minn
            ostakli għad-dħul fis-suq u l-ħruġ minnu minn impriżi barranin u domestiċi.

     (14)   L-impenji speċifiċi skont il-Patt Euro Plus mhumiex stipulati b’mod espliċitu fil-
            Programm ta’ Stabbiltà u l-Programm Nazzjonali ta’ Riforma tal-Finlandja imma hu
            mistenni li jiġu ppreżentati hekk kif jiġi ffurmat il-gvern il-ġdid.

     (15)   Il-Kummissjoni vvalutat il-Programm ta’ Stabbiltà u l-Programm Nazzjonali ta’
            Riforma4 filwaqt li qieset mhux biss ir-rilevanza tagħhom għal politika fiskali u
            soċjoekonomika stabbli fil-Finlandja iżda wkoll il-konformità tagħhom mar-regoli u l-
            gwida tal-UE minħabba l-ħtieġa li tissaħħaħ il-governanza ekonomika globali tal-
            Unjoni Ewropea. Tqis li l-miżuri ta' konsolidazzjoni għandhom jiġu speċifikati għat-
            terminu medju u li hemm bżonn ta' aktar azzjoni biex titjieb is-sostenibbiltà tal-finanzi
            pubbliċi, inkluż billi tingħata spinta lill-produttività tas-settur pubbliku. Hemm bżonn
            ukoll ta’ aktar azzjoni biex jiżdiedu l-inċentivi għax-xogħol u biex tiżdied l-età
            effettiva tal-ħruġ mis-suq tax-xogħol, kif ukoll biex jissaħħu l-produttività u l-
            kompetizzjoni fis-swieq tas-settur tas-servizzi.

     (16)   Fid-dawl ta’ din il-valutazzjoni, meta jitqiesu wkoll ir-Rakkomandazzjoni tal-Kunsill
            skont l-Artikolu 126(7) tat-Trattat dwar il-Funzjonament tal-Unjoni Ewropea tat-
            2 ta’ Ġunju 2010, il-Kunsill eżamina l-aġġornament tal-2011 tal-Programm ta’
            Stabbiltà tal-Finlandja u l-opinjoni tiegħu5 hija riflessa b’mod partikolari fir-

     4
            SEC(2011) 734.
     5
            Prevista fl-Artikolu 5(3) tar-Regolament tal-Kunsill (KE) Nru 1466/97.

MT                                                        4                                                   MT
 ---pagebreak---            rakkomandazzjoni tiegħu skont (1) u (2) elenkati hawn taħt. B'kunsiderazzjoni tal-
           konklużjonijiet tal-Kunsill Ewropew tal-25 ta’ Marzu 2011, il-Kunsill eżamina l-
           Programm Nazzjonali ta’ Riforma tal-Finlandja.

     JIRRAKKOMANDA li l-Finlandja għandha tieħu azzjoni fil-perjodu 2011-2012 biex:

     (1)     Tkompli l-konsolidazzjoni fiskali billi jintuża kwalunkwe dħul imprevist biex
             jitnaqqas id-defiċit, filwaqt li jittieħdu miżuri addizzjonali biex il-pożizzjoni fiskali
             tinżamm ogħla mill-objettiv ta' terminu medju.

     (2)     Tieħu aktar azzjonijiet biex jinkisbu żidiet fil-produttività u ffrankar fil-kost tal-
             forniment tas-servizz pubbliku, inklużi bidliet strutturali, bħala reazzjoni għall-isfidi
             li jirriżultaw mit-tixjiħ tal-popolazzjoni.

     (3)     Timmira aħjar lejn miżuri tas-suq tax-xogħol għad-diżokkupati fit-tul u ż-żgħażagħ.

     (4)     Tieħu miżuri biex ittejjeb l-impjegabbiltà ta’ ħaddiema aktar avvanzati fl-età u l-
             parteċipazzjoni tagħhom fit-tagħlim tul il-ħajja. Tieħu aktar passi lejn l-
             iskoraġġiment tal-ħruġ kmieni mis-suq tax-xogħol u torbot aktar il-limiti fuq l-età
             statutorja tal-irtirar mal-istennija tal-għomor.

     (5)     Tieħu aktar miżuri biex tiftaħ aktar is-settur tas-servizzi, billi tfassal mill-ġdid il-
             qafas regolatorju u tneħħi r-restrizzjonijiet biex tiffaċilita d-dħul ġdid fis-swieq tas-
             settur tas-servizzi, speċjalment fis-settur tal-konsumaturi.

     Magħmul fi Brussell

                                                 Għall-Kunsill
                                                 Il-President

MT                                                  5                                                    MT


title: Rakkomandazzjoni tal-Kunsill tal-11 ta’ Lulju 2017 dwar il-Programm Nazzjonali ta’ Riforma tal-2017 tar-Rumanija u li twassal opinjoni tal-Kunsill dwar il-Programm ta’ Konverġenza tal-2017 tar-Rumanija

text:
               9.8.2017

               MT

               Il-Ġurnal Uffiċjali tal-Unjoni Ewropea

               C 261/98

         RAKKOMANDAZZJONI TAL-KUNSILL
   tal-11 ta’ Lulju 2017
   dwar il-Programm Nazzjonali ta’ Riforma tal-2017 tar-Rumanija u li twassal opinjoni tal-Kunsill dwar il-Programm ta’ Konverġenza tal-2017 tar-Rumanija
   (2017/C 261/22)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni tal-politika ekonomika (1), u partikolarment l-Artikolu 9(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:

               (1)

               Fis-16 ta’ Novembru 2016, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew tal-2017 għall-koordinazzjoni tal-politika ekonomika. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew tad-9 u l-10 ta’ Marzu 2017. Fis-16 ta’ Novembru 2016, abbażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx lir-Rumanija bħala wieħed mill-Istati Membri li dwaru kellha titwettaq analiżi fil-fond.

               (2)

               Ir-rapport dwar il-pajjiż tal-2017 għar-Rumanija ġie ppublikat fit-22 ta’ Frar 2017. Dan ivvaluta l-progress tar-Rumanija hi u tindirizza r-rakkomandazzjonijiet speċifiċi għall-pajjiż adottati mill-Kunsill fit-12 ta’ Lulju 2016, is-segwitu mogħti għar-rakkomandazzjonijiet speċifiċi għall-pajjiż adottati fis-snin preċedenti u l-progress tar-Rumanija lejn il-miri nazzjonali Ewropa 2020 tagħha.

               (3)

               Fil-5 ta’ Mejju 2017, ir-Rumanija ppreżentat il-Programm Nazzjonali ta’ Riforma tagħha tal-2017 u l-Programm ta’ Konverġenza tal-2017 tagħha. Biex jittieħed kont tal-interkonnessjonijiet tagħhom, iż-żewġ programmi ġew ivvalutati fl-istess żmien.

               (4)

               Ir-rakkomandazzjonijiet rilevanti speċifiċi għall-pajjiż ġew indirizzati fil-programmazzjoni tal-Fondi Strutturali u ta’ Investiment Ewropej (Fondi SIE) għall-perijodu 2014–2020. Kif previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill (3), fejn ikun meħtieġ appoġġ għall-implimentazzjoni ta’ rakkomandazzjonijiet rilevanti tal-Kunsill, il-Kummissjoni tista’ titlob lil Stat Membru li jirrieżamina u jipproponi emendi għall-Ftehim ta’ Sħubija u l-programmi rilevanti tiegħu. Il-Kummissjoni pprovdiet aktar dettalji dwar kif hija tuża dik id-dispożizzjoni f’linji gwida dwar l-applikazzjoni tal-miżuri li jorbtu l-effikaċja tal-Fondi SIE ma’ governanza ekonomika tajba.

               (5)

               Bejn l-2009 u l-2015, ir-Rumanija gawdiet minn tliet programmi tal-assistenza għall-bilanċ tal-pagamenti mmexxija b’mod konġunt mill-Kummissjoni u l-Fond Monetarju Internazzjonali bl-appoġġ tal-Bank Dinji. L-iżborżi saru biss taħt l-ewwel programm fl-2009-2011, filwaqt li dawk tal-2011-13 u 2013-15 kienu prekawzjonarji. Is-sorveljanza ta’ wara l-programm min-naħa tal-Kummissjoni biex tiġi mmonitorjata l-kapaċità tar-Rumanija li trodd lura s-self mogħti taħt l-ewwel programm inbdiet f’Ottubru 2015 u ser tkompli sa meta mill-inqas 70 % tas-selfa, li hija dovuta fir-rebbiegħa tal-2018, tkun intraddet lura.

               (6)

               Bħalissa r-Rumanija tinsab fil-parti preventiva tal-Patt ta’ Stabbiltà u Tkabbir. Fil-Programm ta’ Konverġenza tiegħu tal-2017 il-Gvern jippjana defiċit nominali ta’ 2,9 % tal-PDG kemm fl-2017 u fl-2018, u li wara dan jitnaqqas gradwalment, għal 2,0 % tal-PDG sal-2020. L-objettiv baġitarju fuq terminu medju, defiċit strutturali ta’ 1 % tal-PDG, mhuwiex mistenni li jintlaħaq sal-2020, li huwa l-orizzont tal-programm. Il-bilanċ strutturali rikalkulat (4) huwa mistenni li jilħaq -2,6 % sal-2020. Skont il-Programm ta’ Konverġenza, il-proporzjon tad-dejn tal-gvern ġenerali mal-PDG huwa mistenni li jiżdied minn 37,6 % tal-PDG fl-2016 għal 38,3 % tal-PDG fl-2018 u mbagħad jinżel għal 37,6 % tal-PDG fl-2020. Ix-xenarju makroekonomiku li jirfed dawk il-projezzjonijiet baġitarji huwa favorevoli. L-ikbar riskju ’l isfel għall-prospetti makroekonomiċi jinbet minn impatt iktar baxx tal-miżuri fiskali u strutturali fuq il-prospetti ta’ tkabbir fil-viċin u fit-terminu medju. Fl-istess ħin, il-miżuri meħtieġa biex isostnu l-miri ppjanati tad-defiċit ma ġewx speċifikati biżżejjed. Barra minn hekk, l-abbozz ta’ liġi unifikata dwar il-pagi tippreżenta riskju sinifikanti ’l isfel għall-previżjoni fiskali.

               (7)

               Fit-12 ta’ Lulju 2016, il-Kunsill irrakkomanda lir-Rumanija li tillimita d-devjazzjoni mill-objettiv baġitarju fuq terminu medju fl-2016 u li tikseb aġġustament fiskali annwali ta’ 0,5 % tal-PDG fl-2017 sakemm l-objettiv baġitarju fuq terminu medju ma jiġix irrispettat bi sforz inqas. Abbażi tad-data dwar l-eżitu tal-baġit tal-2016 instab li r-Rumanija kienet f’devjazzjoni sinifikanti mill-objettiv baġitarju fuq terminu medju. Konformi mal-Artikolu 121(4) TFUE u l-Artikolu 10(2) tar-Regolament (KE) Nru 1466/97, il-Kummissjoni ħarġet twissija lir-Rumanija fit-22 ta’ Mejju 2017 li fl-2016 ġiet osservata devjazzjoni sinifikanti mill-objettiv baġitarju fuq terminu medju. Fis-16 ta’ Ġunju 2017, il-Kunsill adotta Rakkomandazzjoni sussegwenti (5) li tikkonferma l-ħtieġa għar-Rumanija biex tieħu l-miżuri meħtieġa biex tiżgura li r-rata ta’ tkabbir nominali tal-infiq primarju tal-gvern netta (6) ma teċċedix it-3,3 % fl-2017, li tikkorrispondi għal aġġustament strutturali annwali ta’ 0,5 % tal-PDG. Abbażi tal-previżjoni tar-rebbiegħa tal-Kummissjoni tal-2017, hemm ir-riskju ta’ devjazzjoni sinifikanti mill-aġġustament rakkomandat fl-2017.

               (8)

               Fl-2018, fid-dawl tas-sitwazzjoni fiskali tagħha, ir-Rumanija hija mistennija li tkompli taġġusta lejn l-objettiv baġitarju fuq terminu medju tagħha ta’ defiċit strutturali ta’ 1 % tal-PDG. Skont il-matriċi ta’ aġġustament maqbula b’mod komuni skont il-Patt ta’ Stabbiltà u Tkabbir, dak l-aġġustament jissarraf f’rekwiżit ta’ rata ta’ tkabbir nominali tan-nefqa primarja tal-gvern netta li ma teċċedix 4,3 %. Ikun jikkorrispondi għal aġġustament strutturali ta’ 0,5 % tal-PDG. Jekk il-politiki ma jinbidlux, fl-2018 hemm riskju ta’ devjazzjoni sinifikanti minn dak ir-rekwiżit. Barra minn hekk, il-previżjoni tar-rebbiegħa tal-2017 tal-Kummissjoni tipprevedi defiċit tal-gvern ta’ 3,5 % u 3,7 % tal-PDG għall-2017 u l-2018, ogħla mill-valur referenzjarju tat-Trattat ta’ 3 % tal-PDG. Kollox ma’ kollox, il-Kunsill huwa tal-fehma li mill-2017 ser ikunu meħtieġa miżuri sinifikanti ulterjuri biex ikun hemm konformità mad-dispożizzjonijiet tal-Patt ta’ Stabbiltà u Tkabbir, fid-dawl ta’ prospettiva fiskali li qed tiddeterjora bis-saħħa, konformi mar-Rakkomandazzjoni indirizzata lir-Rumanija fis-16 ta’ Ġunju 2017 bil-ħsieb li tiġi korretta d-devjazzjoni sinifikanti osservata mill-pjan ta’ aġġustament lejn l-objettiv baġitarju fuq terminu medju.

               (9)

               Il-qafas fiskali Rumen huwa sod, iżda mhuwiex infurzat kollu kemm hu. Il-baġit tal-2016 żvija b’mod sostanzjali mill-objettiv fuq terminu medju ta’ defiċit strutturali ta’ 1 % tal-PDG, bi ksur tar-regola tad-defiċit fil-qafas fiskali nazzjonali. Il-baġit tal-2017 kompla jiddevja iktar mir-regoli fiskali nazzjonali. Fl-2016, bħal fi snin preċedenti, l-awtoritajiet Rumeni ma bagħtux aġġornament tal-istrateġija fiskali lill-Parlament sal-iskadenza statutorja ta’ Awwissu. B’riżultat, l-istrateġija fiskali fuq terminu medju ma kinitx qiegħda tmexxi l-proċess tal-baġit annwali.

               (10)

               Bis-saħħa ta’ bafers kapitali komdi u profittabbiltà li qed tiżdied, is-saħħa tas-settur bankarju kompliet titjieb fl-2016. L-awtoritajiet Rumeni impenjaw ruħhom li fl-2018 iwettqu analiżi tal-kwalità tal-assi komprensiva u stress test tas-settur bankarju. Il-liġi dwar ir-rilaxx mid-dejn daħlet fis-seħħ f’Mejju 2016, iżda r-riskji għas-settur bankarju ġew mitigati fil-biċċa l-kbira minn deċiżjoni tal-qorti kostituzzjonali li l-qrati ser ikollhom jivvalutaw jekk minn jissellef huwiex konformi mad-dispożizzjonijiet legali dwar l-avversità. Il-liġi dwar il-konverżjoni tas-self denominata fil-frank Żvizzeru adottata mill-Parlament f’Ottubru 2016 reċentement ġiet meqjusa li mhijiex kostituzzjonali. Madankollu, inizjattivi leġislattivi rikorrenti jkomplu jfixklu l-prevedibbiltà legali, li jista’ jwassal għal impatti negattivi fuq l-atteġġjament tal-investituri.

               (11)

               L-evażjoni tat-taxxa kienet prevalenti fir-Rumanija, u din tnaqqas l-introjtu mit-taxxa u l-ġustizzja fiskali, u tgħawweġ l-ekonomija. Il-progress tar-Rumanija hi u tindirizza rakkomandazzjoni speċifika għall-pajjiż biex tissaħħaħ il-konformità mar-regoli tat-taxxa u l-ġbir tat-taxxa kien limitat. Fl-2016, il-proċeduri għar-reġistrazzjoni u għar-rimborż tal-VAT kienu emendati, u bħalissa qed jiġu installati cash registers elettroniċi mqabbdin mal-awtorità tat-taxxa fil-pajjiż kollu. Mill-2017, qed tapplika skema speċjali għal setturi bħal dawk tal-lukandi, tar-ristoranti u industriji oħrajn relatati, fejn id-dovut jiġi stabbilit irrispettivament mill-faxxa tal-introjtu. Barra minn hekk, ġew adottati wkoll restrizzjonijiet dwar l-impjieg indipendenti u n-negozji tal-familja, biex jiġi skoraġġit l-evitar tat-taxxa. Fl-2016, ġie osservat titjib fil-konformità għad-dikjarazzjonijiet u l-pagamenti tat-taxxa, iżda l-ispezzjonijiet u l-awditi konġunti tat-taxxa u x-xogħol naqsu milli jiksbu riżultati mtejbin. Barra minn hekk, il-limitu tat-turnover għar-reġim fiskali fuq il-mikrointrapriżi tnaqqas sostanzjalment filwaqt li r-rata tnaqqset, u b’hekk ġiet iffaċilitata l-konformità mar-regoli tat-taxxa għad-detriment tad-dħul tal-baġit. L-approċċi settorjali u kategoriċi għat-tassazzjoni tan-negozji għandhom ir-riskju li jimponu piż amministrattiv kemm fuq in-negozji kif ukoll fuq l-awtorità tat-taxxa u ma jwasslux biex il-ġbir tat-taxxi jittejjeb.

               (12)

               Id-distribuzzjoni tal-introjtu nett (b’kont meħud tad-daqs tal-unità domestika) hija partikolarment inugwali fir-Rumanija, u dan ixekkel il-potenzjal tagħha għat-tkabbir sostenibbli u inklużiv. L-20 % l-iktar sinjuri tal-popolazzjoni għandhom dħul li huwa aktar minn tmien darbiet ogħla minn dak tal-20 % l-iktar fqar. Dan il-proporzjon huwa ferm ogħla mill-medja tal-Unjoni. L-inugwaljanzi huma mmotivati fil-biċċa l-kbira tagħhom minn aċċess inugwali għall-kura tas-saħħa, l-edukazzjoni, is-servizzi, u s-suq tax-xogħol. Barra minn hekk, id-differenza bejn l-inugwaljanza tad-dħul qabel u wara t-taxxi u t-trasferimenti soċjali hija fost l-iżgħar fl-Unjoni. L-indiċi ta’ referenza soċjali fil-bażi tal-benefiċċji soċjali ewlenin ilu ma jiġi aġġornat mindu ġie introdott fl-2008. Xogħol mhux iddikjarat, inkluż pagi li jingħataw fl-idejn, għadu prevalenti, u dan għadu ta’ piż fuq l-introjtu mit-taxxi, jgħawweġ l-ekonomija, u jimmina l-ġustizzja u l-effettività tas-sistema ta’ taxxa u benefiċċji. Saru spezzjonijiet nazzjonali konġunti mill-Amministrazzjoni Fiskali u l-ispettorati tax-xogħol bħala parti minn proġett pilota, iżda dawn għad ma kellhomx impatt sistemiku sa issa. Ir-riżorsi mhumiex iffukati fuq is-setturi bl-ogħla riskji ta’ evażjoni tat-taxxa, l-enfasi fuq il-ħlas fuq l-idejn hija limitata, u hemm prevalenza ta’ miżuri ta’ koerċizzjoni fuq dawk preventivi.

               (13)

               L-eżiti tas-suq tax-xogħol tjiebu fl-2016, sena li fih ir-rata tal-qgħad niżlet għall-iktar livell baxx li kellha qabel il-kriżi. Il-forza tax-xogħol qed tkompli tiċkien, minħabba li l-popolazzjoni qed tixjieħ u fadal ħafna emigrazzjoni. Ir-rata baxxa ta’ qgħad hija mtewma ma’ waħda mill-ogħla rati ta’ inattività fl-Unjoni. Ir-rati ta’ impjieg u attività għaż-żgħażagħ, in-nisa, il-persuni b’livell ta’ ħiliet baxx, nies b’diżabbiltà u r-Rom b’mod partikolari huma ferm taħt il-medja tal-Unjoni. L-għadd ta’ żgħażagħ barra mill-edukazzjoni, impjieg jew taħriġ għadu għoli ħafna.

               (14)

               Minkejja li qed jonqos, ir-riskju tal-faqar jew l-esklużjoni soċjali kien għoli ħafna, b’mod partikolari għal familji bit-tfal, persuni b’diżabbiltà, ir-Rom, u l-popolazzjoni rurali. Fl-2016, pakkett komprensiv kontra l-faqar ġie adottat f’bidla tal-politika lejn il-provvista ta’ servizzi mtejba indirizzata lejn gruppi speċifiċi tal-popolazzjoni. Dan jipprevedi proġett pilota li jwaqqaf servizzi integrati f’komunitajiet emarġinati. L-adozzjoni mill-pajjiż kollu ttejjeb b’mod sinifikanti l-provvista ta’ servizzi integrati li bħalissa hija baxxa. Ġiet adottata l-liġi dwar id-dħul tal-inklużjoni minimu, li tindirizza rakkomandazzjonijiet speċifiċi għall-pajjiż suċċessivi, u li għandha tidħol fis-seħħ fl-2018. Id-dħul tal-inklużjoni minimu jżid l-adegwatezza u l-kopertura tal-assistenza soċjali. Dan jikkombina l-appoġġ passiv ma’ miżuri u spezzjonijiet attivi fis-suq tax-xogħol obbligatorji. Madankollu, il-potenzjal ta’ attivazzjoni tiegħu huwa modest, minħabba li l-mira hija li jintlaħqu 25 % tal-benefiċjarji permezz ta’ miżuri attivi fis-suq tax-xogħol sal-2021.

               (15)

               Il-politiki ta’ attivazzjoni ssaħħew fil-kuntest tar-riforma tal-Aġenzija Nazzjonali tal-Impjiegi. Ir-riformi jinkludu iktar appoġġ imfassal apposta u servizzi integrati għal dawk li qed ifittxu x-xogħol u dawk li jħaddmu. Ix-xogħol biex jintlaħqu ż-żgħażagħ barra mill-edukazzjoni, impjieg jew taħriġ, kif ukoll is-servizz li jingħatalhom, qed jiġu mtejbin. Madankollu, il-politiki ta’ attivazzjoni offruti lill-gruppi l-aktar il-bogħod mis-suq tax-xogħol għadhom limitati, u miżuri ta’ attivazzjoni proposti riċentement ma għadhomx jiffukaw fuq dawn il-gruppi speċifiċi. L-iskala u r-rabta tagħhom mas-servizzi soċjali mhumiex biżżejjed biex itejbu l-parteċipazzjoni fil-forza tax-xogħol għal dawn il-gruppi partikolari.

               (16)

               L-adegwatezza tal-pensjonijiet u l-faqar f’età anzjana għandhom dimensjoni tal-ġeneri sinifikanti, minħabba li, b’kull ħaġa oħra tkun indaqs, l-etajiet tal-irtirar iżgħar għan-nisa jirriżultaw f’intitolamenti tal-pensjoni iktar baxxi. Ir-Rumanija hija fost il-ftit Stati Membri li ma jipprevedux il-konverġenza tal-etajiet tal-irtirar tan-nisa mal-irġiel. Il-liġi dwar l-ugwalizzazzjoni tal-etajiet tal-pensjoni għan-nisa u l-irġiel ġiet ippreżentata lill-Parlament fl-2013. Sa issa ġiet adottata biss mis-Senat.

               (17)

               Minħabba l-iżviluppi fil-produttività, il-konverġenza tad-dħul u l-pożizzjoni ta’ kompetittività tar-Rumanija, iż-żidiet fil-pagi fis-settur pubbliku u s-settur privat jistħoqqilhom attenzjoni speċjali. Iż-żidiet fil-pagi tas-settur pubbliku għandhom il-potenzjal li jaffettwaw lis-settur privat, u b’hekk iħallu impatt fuq il-kompetittività tar-Rumanija. Il-livell tal-paga minima tar-Rumanija, għalkemm huwa fost l-inqas fl-Unjoni, żdied b’mod sinifikanti fl-aħħar snin. Żidiet ad hoc fil-paga minima tellgħu s-sehem ta’ ħaddiema li jaqilgħu l-paga minima b’mod sinifikanti u wasslu għal kompressjoni qawwija fil-qiegħ tad-distribuzzjoni tal-pagi dan l-aħħar. Kmieni fl-2016, biex tiġi indirizzata rakkomandazzjoni speċifika għall-pajjiż, twaqqaf grupp ta’ ħidma tripartitiku biex jistabbilixxi mekkaniżmu għall-iffissar tal-paga minima bbażata fuq kriterji ekonomiċi, tas-suq tax-xogħol u soċjali oġġettivi, iżda xogħlu kellu dewmien sinifikanti u hemm bżonn li jerġa’ jaqbad. Id-djalogu soċjali għadu kkaratterizzat minn negozjar kollettiv baxx fil-livell settorjali u minn dgħufijiet istituzzjonali li jillimitaw l-effettività tar-riforma.

               (18)

               Biex in-nies isibu u jżommu impjiegi tajbin u stabbli u jieħdu sehem fil-ħajja ekonomika u soċjali b’suċċess, jinħtieġu ħiliet bażiċi suffiċjenti. Stħarriġiet internazzjonali jindikaw nuqqasijiet gravi fil-ħiliet bażiċi fost l-adolexxenti Rumeni. Ir-rati ta’ tluq bikri mill-iskola għoljin, livell baxx ta’ min jispiċċa l-edukazzjoni għolja, u livell għoli ta’ emigrazzjoni jfissru li m’hemmx biżżejjed ħaddiema b’ħiliet speċjalizzati biex ilaħħqu mad-domanda. L-aċċess għall-edukazzjoni prinċipali ta’ kwalità huwa limitat fiż-żoni rurali, u b’mod partikolari għat-tfal Rom. Id-diffikultà biex jiġu attirati għalliema tajbin lejn żoni rurali u skejjel bi predominanza ta’ Rom, flimkien mas-segregazzjoni u attitudnijiet li spiss ikunu diskriminatorji, iwasslu biex it-tfal Rom ikollhom riżultati edukattivi iktar baxxi. B’risposta għal rakkomandazzjonijiet speċifiċi għall-pajjiż ripetuti, ir-Rumanija adottat u bdiet timplimenta strateġija dwar it-tluq bikri mill-iskola. Fost il-miżuri reċenti nsibu interventi integrati, programm pilota ta’ ikliet sħan, rimborż imtejjeb tal-ispejjeż tal-vjaġġ lejn l-iskola, u kupuni soċjali biex jinkoraġġixxu l-edukazzjoni preprimarja tat-tfal fqar. Għall-ħarifa tal-2017 hemm ippjanati miżuri bbażati fuq proġetti b’finanzjament mill-Unjoni biex itejbu l-kwalità tat-tagħlim fi skejjel żvantaġġati, u bħalissa għaddejja l-modernizzazzjoni tal-kurrikuli, minkejja li hija inkompleta. Il-leġislazzjoni kontra s-segregazzjoni ttejbet, inkluż it-tisħiħ tal-mandat tal-ispettorati tal-iskejjel f’dan il-qasam. Madankollu, għad m’hemmx metodoloġija ta’ monitoraġġ. Jinħtieġ li jittieħdu iktar passi biex ikun hemm progress sostnut fil-ġlieda kontra l-inugwaljanzi soċjoekonomiċi fl-edukazzjoni. L-Iskema ta’ Garanzija għaż-Żgħażagħ laħqet lill-istudent li jitilqu mill-iskola qabel iż-żmien b’mod parzjali biss sa issa, u ma hemmx programmi tat-tieni ċans disponibbli faċilment. Is-sistema ta’ edukazzjoni u taħriġ vokazzjonali mhijiex allinjata biżżejjed mal-ħtiġijiet tas-suq tax-xogħol, u l-parteċipazzjoni fit-tagħlim tal-adulti hija baxxa ħafna.

               (19)

               Il-popolazzjoni tar-Rumanija hija esposta għal riżultati ħżiena fil-qasam tas-saħħa. Il-kura tas-saħħa ta’ kwalità aċċessibbli hija mxekkla minn nuqqas ta’ professjonisti fil-kura medika, finanzjament insuffiċjenti, dipendenza żejda fuq l-isptarijiet, u l-korruzzjoni, li jaffettwaw partikolarment lil dawk li għandhom dħul baxx u li jgħixu fiż-żoni rurali. Barra mill-ħlas informali lill-professjonisti mediċi, il-korruzzjoni tirrigwarda wkoll l-akkwist pubbliku fl-isptarijiet, il-frodi tal-assigurazzjoni, u t-tixħim għal ċertifikati li jintitolaw lin-nies għall-benefiċċji. Hi u tindirizza rakkomandazzjoni speċifika għall-pajjiż u fil-kuntest tal-kundizzjonalità ex-ante għall-perjodu ta’ finanzjament mill-Unjoni 2014-2020, ir-Rumanija ħadet xi azzjoni politika biex issir transizzjoni mill-kura fl-isptarijiet għall-kura għal pazjenti ta’ barra. Il-pjanijiet tal-kura tas-saħħa reġjonali ġew żviluppati biex jidentifikaw il-ħtiġijiet għall-infrastruttura u s-servizzi, u l-implimentazzjoni tal-istrateġija nazzjonali tas-saħħa qed tiġi mmonitorjata. Konformi mal-istrateġija nazzjonali kontra l-korruzzjoni tal-2016-2020, ġiet adottata leġislazzjoni li ġġedded is-sistema ta’ rispons dwar ħlasijiet informali, u s-salarji tal-professjonisti fil-kura medika ttejbu. L-istrateġija ta’ kontra l-korruzzjoni tinkludi miżuri komprensivi fil-qasam tal-kura tas-saħħa, inkluż it-trawwim tal-obbligu ta’ rendikont u r-reklutaġġ trasparenti tal-maniġers tal-isptarijiet. Madankollu, it-tisħiħ tal-kura fil-komunità, il-kura ambulatorja u s-sistemi ta’ riferiment għadu fi stadju inizjali, il-ħlas informali għadu prevalenti, it-trasparenza fil-ġestjoni tal-isptarijiet għad trid tiġi żgurata, u l-istrateġija nazzjonali dwar il-forza tax-xogħol fil-qasam tal-kura tas-saħħa għadha ma ġietx adottata.

               (20)

               Il-kapaċità amministrattiva u ta’ tfassil ta’ politika tar-Rumanija qed issofri minn proċessi u teħid ta’ deċiżjonijiet opaki, proċeduri amministrattivi tqal, disponibbiltà baxxa ta’ evidenza ta’ kwalità, koordinazzjoni dgħajfa tul il-politiki settorjali, u korruzzjoni mifruxa. Il-progress fir-riforma tal-amministrazzjoni pubblika kien limitat. L-istrutturi organizzazzjonali għadhom instabbli, u din l-instabbiltà taffettwa l-indipendenza u l-effettività tal-amministrazzjoni pubblika. Fl-2016 ġew varati strateġiji tas-servizz ċivili, iżda l-qafas leġislattiv għadu ma jinkorporax xi wħud mill-objettivi ewlenin tagħhom, speċjalment fir-rigward ta’ kriterji oġġettivi għar-reklutaġġ tal-persunal, il-valutazzjoni u l-ippremjar tal-prestazzjoni. Huwa propost li l-livelli tal-pagi jiġu armonizzati sa xi punt, iżda ma hemmx rabta ċara bejn il-prestazzjoni u r-remunerazzjoni fil-livelli ċentrali u lokali. Il-kapaċità u l-awtorità tal-Aġenzija Nazzjonali tas-Servizz Ċivili għad iridu jissaħħu. Xi wħud mill-miżuri ta’ trasparenza fit-tfassil ta’ politika, li nbdew fl-2016, qegħdin fit-triq li jitreġġgħu lura. L-ippjanar strateġiku u l-valutazzjoni tal-impatt regolatorju mhumiex stabbiliti sew fil-prattika amministrattiva.

               (21)

               L-infrastruttura tat-trasport, fejn hemm insuffiċjenza ta’ kwalità u kwantità, hija waħda mill-ikbar ostakli għall-iżvilupp ekonomiku fir-Rumanija. Biex tikkonfronta n-nuqqasijiet assoċjati, b’risposta għal rakkomandazzjoni speċifika għall-pajjiż, ir-Rumanija adottat il-pjan direttur dwar it-trasport fil-ħarifa tal-2016. Biex jitħaffef l-investiment fl-infrastruttura tat-toroq, il-ġestjoni tal-investimenti fl-infrastruttura ġiet separata mill-awtorità inkarigata mill-amministrazzjoni tal-infrastruttura. Fl-2016 ġie stabbilit korp biex jagħmel riforma tas-sistema ferrovjarja, li għandu jkun operattiv sa nofs l-2017.

               (22)

               Ir-Rumanija kellha wieħed mill-ogħla proporzjonijiet ta’ investiment fl-Unjoni fl-aħħar żmien. Madankollu fl-2016 l-investiment pubbliku beda jonqos, parzjalment dovut għal implimentazzjoni baxxa tal-fondi tal-Unjoni. L-assorbiment għoli u l-użu effiċjenti tal-fondi tal-Unjoni huma kritiċi biex ir-Rumanija tkun tista’ tisfrutta l-potenzjal ta’ żvilupp tagħha f’setturi ewlenin bħat-trasport jew l-iskart b’mod partikolari. Il-kwalità tal-investiment pubbliku ġiet affettwata minn, fost raġunijiet oħrajn, nuqqasijiet fil-ġestjoni u bdil fil-prijoritajiet. B’risposta għal rakkomandazzjoni speċifika għall-pajjiż, ftit sar progress fit-tisħiħ tal-prijoritizzazzjoni tal-proġetti u l-preparazzjoni fl-investiment pubbliku. Minn Awwissu 2016 ’l hawn, il-ministeri ġew meħtieġa jikkunsidraw il-prijoritajiet tal-investiment fil-pjanijiet tal-infiq tagħhom, iżda ma ttieħdu l-ebda passi oħrajn biex isaħħu r-rwol tal-Ministeru għall-Finanzi fil-prijoritizzazzjoni tal-investimenti u biex it-tħejjija tal-proġetti ta’ investiment pubbliku tiġi kkoordinata aħjar bejn il-ministeri. L-adozzjoni tal-pjan nazzjonali tal-immaniġġjar tal-iskart u l-prevenzjoni tal-iskart, li kienet mistennija sa tmiem l-2016, għadha pendenti. Il-pjanijiet huma meħtieġa wkoll biex itejbu l-governanza u l-infurzar regolatorju biex il-fondi nazzjonali u tal-Unjoni jiġu indirizzati biex jinkisbu standards ambjentali fil-livell tal-Unjoni.

               (23)

               L-akkwist pubbliku effiċjenti huwa essenzjali biex jinkisbu objettivi strateġiċi u jiġu indirizzati sfidi ta’ politika ewlenin għar-Rumanija, inkluż l-infiq pubbliku effiċjenti, il-modernizzazzjoni tal-amministrazzjoni pubblika, il-ġlieda kontra l-korruzzjoni, u t-trawwim tal-innovazzjoni u t-tkabbir sostenibbli u inklużiv. Huwa strumentali wkoll għall-fiduċja taċ-ċittadini fl-awtoritajiet pubbliċi u d-demokrazija. Dan l-aħħar, ir-Rumanija ħadet passi biex timplimenta l-istrateġija u l-pjan ta’ azzjoni dwar l-akkwist pubbliku. Bħala segwitu tal-liġi dwar l-akkwist pubbliku li ilha fis-seħħ minn Mejju 2016, f’Ġunju 2016 ġiet adottata leġislazzjoni ta’ implimentazzjoni dwar l-akkwist pubbliku u l-akkwist fis-settur tal-utilitajiet, il-leġislazzjoni sekondarja dwar kuntratti ta konċessjoni ġiet adottata sa tmiem l-2016, u l-aġenda nazzjonali għall-akkwist pubbliku tipprevedi l-prevenzjoni u l-kontroll tal-korruzzjoni. Madankollu, bosta miżuri ewlenin fl-istrateġija għadhom pendenti, bħall-kontrolli rinforzati u miżuri oħrajn kontra l-korruzzjoni, l-implimentazzjoni sħiħa tal-akkwist elettroniku, u t-taħriġ tal-uffiċjali tal-akkwist pubbliku.

               (24)

               ‘Il fuq minn 45 % tal-popolazzjoni Rumena tgħix f’żoni rurali, li għadhom lura ferm miż-żoni urbani f’dak li jirrigwarda l-impjiegi u l-edukazzjoni, l-aċċess għas-servizzi u l-infrastruttura, u l-benesseri materjali. B’risposta għal rakkomandazzjoni speċifika għall-pajjiż biex jittejjeb l-aċċess għas-servizzi pubbliċi integrati, tiġi estiża l-infrastruttura bażika u titrawwem id-diversifikazzjoni f’żoni rurali b’mod partikolari, fl-2016 ir-Rumanija adottat sett komprensiv ta’ miżuri dwar l-iżvilupp rurali, l-immodernizzar tal-irziezet żgħar, l-appoġġ ta’ SMEs li mhumiex agrikoli, l-investiment fl-infrastruttura, inklużi s-servizzi soċjali u l-edukazzjoni, u l-formalizzazzjoni tal-impjieg. Is-suċċess tagħhom fuq terminu itwal jiddependi fuq il-kapaċità li dawn l-azzjonijiet piloti jinfirxu fuq skala ikbar, u fuq l-immirar u l-assorbiment effettiv tal-finanzjament mill-Unjoni disponibbli.

               (25)

               L-intrapriżi tal-istat għandhom rwol ewlieni fl-ekonomija, b’mod partikolari f’setturi ewlenin tal-infrastruttura. Id-dgħufijiet fil-governanza tal-intrapriżi tal-istat jissarrfu fi profittabbiltà baxxa meta mqabblin mal-pari tagħhom fil-privat, b’impatt negattiv fuq il-finanzi pubbliċi. Hi u tindirizza rakkomandazzjoni speċifika għall-pajjiż, ir-Rumanija għamlet progress sostanzjali biex ittejjeb il-governanza korporattiva tal-intrapriżi tal-istat. Id-digrieti li jappoġġjaw il-leġislazzjoni ewlenija dwar il-governanza korporattiva tal-intrapriżi tal-istat ġew adottati minnufih fil-ħarifa tal-2016. Il-qafas leġislattiv isegwi l-prattika tajba internazzjonali dwar it-trasparenza fil-ħatra tal-membri tal-bordijiet u l-maniġment tal-intrapriżi tal-istat, u jagħti setgħat speċifiċi ta’ monitoraġġ u infurzar lill-Ministru għall-Finanzi. Saru wkoll miżuri biex titqajjem kuxjenza tar-regoli l-ġodda fost l-awtoritajiet lokali, u informazzjoni baġitarja dwar l-intrapriżi tal-istat saret disponibbli għall-pubbliku. Madankollu, dewmien fil-ħatra ta’ maniġers professjonali jqajjem tħassib fir-rigward tal-implimentazzjoni ulterjuri.

               (26)

               Il-kompetittività tar-Rumanija qiegħda tbati minn dgħufijiet f’kompetittività mhux marbuta mal-kostijiet u l-ostakli strutturali għat-transizzjoni lejn ekonomija b’valur miżjud ogħla; f’dawn tal-aħħar insibu l-proċeduri amministrattivi kumplessi. Hi u tindirizza rakkomandazzjoni speċifika għall-pajjiż fl-2016, ir-Rumanija adottat bosta atti leġislattivi biex tissimplifika l-proċeduri amministrattivi u tiffaċilita r-relazzjoni bejn iċ-ċittadini u l-amministrazzjoni pubblika, għalkemm dawn huma limitati għal għadd żgħir ta’ proċeduri.

               (27)

               Il-korruzzjoni għadha tippersisti fil-livelli kollha u għadha ostaklu għan-negozju. Ir-Rumanija għamlet progress sostanzjali dwar ħafna mir-riforma tas-sistema ġudizzjarja u biex tindirizza l-korruzzjoni fil-livelli għolja. Madankollu, fadal passi deċiżivi x’jittieħdu biex jiġi indirizzat it-tħassib f’dawn l-oqsma, sabiex ir-riformi jkunu sostenibbli u ma jkunux jistgħu jitreġġgħu lura. Sar xi progress biex jiġu żviluppati miżuri ulterjuri biex tiġi prevenuta u miġġielda l-korruzzjoni, partikolarment fil-gvernijiet lokali, iżda fadal sfidi sinifikanti fir-rigward tal-implimentazzjoni effettiva tal-istrateġija nazzjonali kontra l-korruzzjoni li ġiet adottata fl-2016. Huma meħtieġa sforzi fir-rigward tar-rispett tal-indipendenza ġudizzjarja fil-ħajja pubblika Rumena, l-iffinalizzar tar-riforma tal-kodiċijiet kriminali u ċivili u l-iżgurar tal-effiċjenza tal-implimentazzjoni tad-deċiżjonijiet tal-qrati. Taħt il-mekkaniżmu għall-kooperazzjoni u l-verifika, ir-Rumanija tirċievi rakkomandazzjonijiet fl-oqsma tar-riforma tas-sistema ġudizzjarja u l-ġlieda kontra l-korruzzjoni. Dawn l-oqsma, għaldaqstant, mhumiex koperti fir-rakkomandazzjonijiet speċifiċi għall-pajjiż għar-Rumanija.

               (28)

               Fil-kuntest tas-Semestru Ewropew tal-2017, il-Kummissjoni wettqet analiżi komprensiva tal-politika ekonomika tar-Rumanija u ppubblikatha fir-rapport għal kull pajjiż tal-2017. Hija vvalutat ukoll il-Programm ta’ Konverġenza tal-2017, il-Programm ta’ Riforma Nazzjonali tal-2017 u s-segwitu mogħti għar-rakkomandazzjonijiet indirizzati lir-Rumanija fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fir-Rumanija imma qieset ukoll il-konformità tagħhom mar-regoli u mal-gwida tal-Unjoni, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-Unjoni għad-deċiżjonijiet nazzjonali futuri.

               (29)

               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2017 u l-opinjoni tiegħu (7) hija riflessa b’mod partikolari fir-rakkomandazzjoni (1) ta’ hawn taħt,

         B’DAN JIRRAKKOMANDA li r-Rumanija tieħu azzjoni fl-2017 u l-2018 biex:

               1.

               Fl-2017, tiżgura konformità mar-Rakkomandazzjoni tal-Kunsill tas-16 ta’ Ġunju 2017 bil-ħsieb li tiġi korretta d-devjazzjoni sinifikanti osservata mill-pjan ta’ aġġustament lejn l-objettiv baġitarju fuq terminu medju. Fl-2018, tagħmel sforz fiskali sostanzjali b’mod konformi mar-rekwiżiti tal-parti preventiva tal-Patt ta’ Stabbiltà u Tkabbir. Tiżgura l-applikazzjoni sħiħa tal-qafas fiskali. Issaħħaħ il-konformità mar-regoli tat-taxxa u l-ġbir tat-taxxa. Tiġġieled ix-xogħol mhux iddikjarat, inkluż billi tiżgura l-użu sistematiku ta’ kontrolli integrati.

               2.

               Issaħħaħ politiki ta’ attivazzjoni mmirati u servizzi pubbliċi integrati, b’enfasi fuq dawk li huma l-iktar bogħod mis-suq tax-xogħol. Tadotta leġislazzjoni li tugwalizza l-età tal-pensjoni għan-nisa u l-irġiel. Tistabbilixxi mekkaniżmu trasparenti għall-iffissar tal-paga minima, b’konsultazzjoni mal-imsieħba soċjali. L-aċċess imtejjeb għall-edukazzjoni prinċipali ta’ kwalità, b’mod partikolari għar-Rom u t-tfal f’żoni rurali. Fil-kura tas-saħħa, tagħmel transizzjoni għall-kura għal pazjenti ta’ barra u tnaqqas il-ħlas informali.

               3.

               Tadotta leġislazzjoni biex tiżgura ċivil professjonali u indipendenti li japplika kriterji oġġettivi. Issaħħaħ il-prijoritizzazzjoni tal-proġetti u t-tħejjija tal-investiment pubbliku. Tiżgura l-implimentazzjoni sħiħa, sostenibbli u fil-ħin tal-istrateġija nazzjonali dwar l-akkwist pubbliku.

      Magħmul fi Brussell, il-11 ta’ Lulju 2017.

            Għall-Kunsill

            Il-President

         T. TÕNISTE

      (1)  ĠU L 209, 2.8.1997, p. 1.

      (2)  Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (ĠU L 306, 23.11.2011, p. 25).

      (3)  Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).

      (4)  Il-bilanċ aġġustat ċiklikament nett minn miżuri ta’ darba u temporanji, rikalkulat mill-Kummissjoni bl-użu tal-metodoloġija maqbula b’mod komuni.

      (5)  Rakkomandazzjoni tal-Kunsill tas-16 ta’ Ġunju 2017 bil-ħsieb li tiġi korretta d-devjazzjoni osservata sinifikanti mill-pjan ta’ aġġustament lejn l-objettiv baġitarju fuq terminu medju fir-Rumanija (ĠU C 216, 6.7.2017, p. 1).

      (6)  In-nefqa netta tal-gvern hija magħmula min-nefqa totali tal-gvern bl-esklużjoni tan-nefqa fuq l-imgħax, nefqa fuq programmi tal-Unjoni korrisposti bis-sħiħ mid-dħul mill-fondi tal-Unjoni u tibdil nondiskrezjonarju fin-nefqa fuq il-benefiċċji tal-qgħad. Il-formazzjoni grossa tal-kapital fiss iffinanzjat nazzjonalment huwa raddrizzat fuq perjodu ta’ 4 snin. Il-miżuri diskrezzjonali b’rabta mad-dħul jew iż-żidiet diskrezzjonali b’rabta mad-dħul preskritti bil-liġi huma inklużi. Il-miżuri ta’ darba kemm min-naħa tad-dħul kif ukoll min-naħa tal-infiq huma esklużi.

      (7)  Skont l-Artikolu 9(2) tar-Regolament (KE) Nru 1466/97.


title: Rakkomandazzjoni tal-Kunsill tat-12 ta' Lulju 2016 dwar il-Programm Nazzjonali ta' Riforma tal-2016 tad-Danimarka u li tagħti opinjoni tal-Kunsill dwar il-Programm ta' Konverġenza tal-2016 tad-Danimarka

text:
               18.8.2016

               MT

               Il-Ġurnal Uffiċjali tal-Unjoni Ewropea

               C 299/87

         RAKKOMANDAZZJONI TAL-KUNSILL
   tat-12 ta' Lulju 2016
   dwar il-Programm Nazzjonali ta' Riforma tal-2016 tad-Danimarka u li tagħti opinjoni tal-Kunsill dwar il-Programm ta' Konverġenza tal-2016 tad-Danimarka
   (2016/C 299/21)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 9(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:

               (1)

               Fis-26 ta' Novembru 2015, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għall-koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir kienu approvati mill-Kunsill Ewropew fis-17-18 ta' Marzu 2016. Fis-26 ta' Novembru 2015, abbażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ir-Rapport dwar il-Mekkaniżmu ta' Twissija, li fih hija ma identifikatx lil Malta bħala wieħed mill-Istati Membri li fir-rigward tiegħu kellha ssir analiżi fil-fond.

               (2)

               Ir-rapport tal-pajjiż tal-2016 għad-Danimarka kien ippubblikat fis-26 ta' Frar 2016. Huwa vvaluta l-progress tad-Danimarka fl-indirizzar tar-rakkomandazzjonijiet speċifiċi għall-pajjiż adottati mill-Kunsill fl-14 ta' Lulju 2015 u l-progress tad-Danimarka lejn il-miri nazzjonali tagħha ta' Ewropa 2020.

               (3)

               Fis-26 ta' April 2016, id-Danimarka ppreżentat il-Programm Nazzjonali ta' Riforma tal-2016 tagħha u l-Programm ta' Konverġenza tal-2016 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (4)

               Ir-rakkomandazzjonijiet speċifiċi għall-pajjiż rilevanti ġew indirizzati fl-ipprogrammar tal-Fondi Strutturali u ta' Investiment Ewropej għall-perjodu 2014-2020. Kif kien previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill (3), fejn ikun neċessarju li jingħata sostenn lill-implimentazzjoni tar-rakkomandazzjonijiet rilevanti tal-Kunsill, il-Kummissjoni tista' titlob lil Stat Membru li jirrieżamina u jipproponi emendi għall-Ftehim ta' Sħubija u għall-programmi rilevanti tiegħu. Il-Kummissjoni pprovdiet dettalji ulterjuri dwar kif ser tagħmel użu minn din id-dispożizzjoni fil-linji gwida fl-applikazzjoni tal-miżuri li torbot l-effettività tal-Fondi Strutturali u ta' Investiment Ewropej għal governanza ekonomika soda.

               (5)

               Attwalment id-Danimarka qiegħda fil-parti preventiva tal-Patt ta' Stabbiltà u Tkabbir. Fil-Programm ta' Konverġenza tiegħu tal-2016, il-Gvern qed jippjana titjib fil-bilanċ nominali, li jilħaq baġit ibbilanċjat fl-2020. L-objettiv baġitarju ta' terminu medju — defiċit ta' 0,5 % tal-PDG f'termini strutturali — hu maħsub li jinkiseb fl-2016. Skont il-Programm ta' Konverġenza, il-proporzjon tad-dejn tal-gvern mal-PDG hu mistenni li jilħaq 35,1 % fl-2020. Ix-xenarju makroekonomiku li fuqu huma bbażati dawn il-projezzjonijiet baġitarji hu plawżibbli. Abbażi tat-tbassir tar-rebbiegħa tal-2016 tal-Kummissjoni, hu mbassar li d-Danimarka ser tkun konformi mal-aġġustament fiskali rrakkomandat fl-2016 u fl-2017. Abbażi tal-valutazzjoni tal-Programm ta' Konverġenza u filwaqt li jqis it-tbassir tar-rebbiegħa tal-2016 tal-Kummissjoni, il-Kunsill hu tal-opinjoni li d-Danimarka hi mistennija li tkun konformi mad-dispożizzjonijiet tal-Patt ta' Stabbiltà u Tkabbir.

               (6)

               L-iżgurar ta' provvista ta' ħaddiema hekk kif il-popolazzjoni tixjieħ huwa prekundizzjoni għal tkabbir sostenibbli fid-Danimarka. Serje ta' riformi tas-suq tax-xogħol sostanzjali fl-aħħar snin għandhom l-għan b'mod partikolari li jżidu l-inċentivi tax-xogħol u jtejbu l-effiċjenza tal-politika attiva fis-suq tax-xogħol. Dawn ir-riformi jistgħu jikkontribwixxu biex tintlaħaq il-mira ta' impjiegi tal-Ewropa 2020 tad-Danimarka u għas-sostenibbiltà tal-mudell tal-protezzjoni soċjali Daniż. Madankollu, il-mira Ewropa 2020 nazzjonali għall-inklużjoni soċjali, li timmira li tnaqqas in-numru ta' nies li jgħixu f'unitajiet domestiċi b'intensità baxxa ta' xogħol, hi 'l bogħod biex tintlaħaq. L-inklużjoni tas-suq tax-xogħol u t-titjib tal-impjegabbiltà ta' gruppi żvantaġġati għadhom sfida. Dan japplika b'mod partikolari għal persuni bi sfond ta' migrazzjoni mhux tal-UE, inklużi dawk li għexu fid-Danimarka għal żmien twil, u żgħażagħ b'livell edukattiv milħuq baxx. Il-miżuri għall-integrazzjoni fl-impjiegi miftiehma fin-negozjati tripartitiċi tal-2016 għandhom itejbu s-sitwazzjoni għal refuġjati u migranti li għadhom jaslu. Madankollu, iridu jittieħdu miżuri ulterjuri biex gruppi emarġinati oħrajn jiġu inklużi fis-suq tax-xogħol b'mod aktar effettiv.

               (7)

               Sabiex jinżamm livell relattivament għoli tal-protezzjoni soċjali pprovduta fid-Danimarka, hu essenzjali li jittejjeb it-tkabbir tal-produttività. Madankollu, it-tkabbir tal-produttività kien daqsxejn kajman fl-aħħar għoxrin sena. Wieħed mill-fatturi li kkontribwew għal dan kien in-nuqqas kontinwu ta' kompetizzjoni fis-settur tas-servizzi domestiċi, b'mod partikolari bil-bejgħ bl-imnut u l-kostruzzjoni. Għalhekk id-Danimarka teħtieġ li żżid l-isforzi tagħha biex ittejjeb il-produttività fis-settur tal-kostruzzjoni billi tneħħi l-ostakli u tiżgura skemi ta' awtorizzazzjoni proporzjonati fejn tali skemi jitqiesu meħtieġa. Teħtieġ ukoll li tnaqqas ir-restrizzjonijiet fuq stabbilimenti tal-bejgħ bl-imnut, b'mod partikolari fl-implimentazzjoni tar-riformi mniżżla mill-Gvern.

               (8)

               Il-livell ta' investiment ġenerali fid-Danimarka ilu baxx minn meta kien hemm tnaqqis qawwi f'investimenti privati matul il-kriżi ekonomika. Dan parzjalment jirrifletti investiment residenzjali baxx wara li nfaqgħet il-bużżieqa immobiljari u l-kapaċità mhux użata fis-settur korporattiv. Spinta fl-investiment għandha tgħin lid-Danimarka biex issaħħaħ it-tkabbir ekonomiku u żżid il-produttività. Ġew identifikati ostakli għall-investiment fis-settur tas-servizzi u fir-riċerka. Is-setturi tal-bejgħ bl-imnut u tal-kostruzzjoni qed jiffaċċjaw ostakli għad-dħul li fil-verità jaffettwaw il-kompetizzjoni u t-tkabbir fil-produttività. Għandhom jissaħħu l-isforzi biex riżultati ta' riċerka universitarja jissarrfu f'innovazzjonijiet ta' negozju.

               (9)

               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tad-Danimarka u ppubblikat din l-analiżi fir-rapportar mill-pajjiżi tal-2016. Indirizzat ukoll il-Programm ta' Konverġenza u l-Programm ta' Riforma Nazzjonali u s-segwitu mogħti għar-rakkomandazzjonijiet indirizzati lid-Danimarka fis-snin preċedenti. Hija qieset mhux biss ir-rilevanza tagħhom għas-sostenibbiltà tal-politika fiskali u soċjoekonomika fid-Danimarka imma qieset ukoll il-konformità tagħhom mar-regoli u mal-gwida tal-UE, minħabba l-ħtieġa li tissaħħaħ il-governanza ekonomika ġenerali tal-UE billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet taħt is-Semestru Ewropew huma riflessi fir-rakkomandazzjonijiet (1) u (2) hawn taħt.

               (10)

               Fid-dawl ta' din il-valutazzjoni, il-Kunsill eżamina l-Programm ta' Konverġenza, u l-opinjoni tiegħu (4) hi riflessa b'mod partikolari f'rakkomandazzjoni (1) hawn taħt.

         B'DAN JIRRAKKOMANDA li d-Danimarka tieħu azzjoni fl-2016 u fl-2017 biex:

               1.

               Tirrispetta l-objettiv baġitarju ta' terminu medju fl-2016 u tikseb aġġustament fiskali annwali ta' 0,25 % tal-PDG lejn l-objettiv baġitarju primarju fuq żmien medju fl-2017.

               2.

               Ittejjeb il-produttività u l-investiment tas-settur privat billi żżid il-kompetizzjoni fis-settur tas-servizzi domestiċi, b'mod partikolari billi tiffaċilita d-dħul fis-suq tal-bejgħ bl-imnut u l-kostruzzjoni. Tagħti inċentivi għall-kooperazzjoni bejn negozji u universitajiet.

      Magħmul fi Brussell, it-12 ta' Lulju 2016.

            Għall-Kunsill

            Il-President

         P. KAŽIMÍR

      (1)  ĠU L 209, 2.8.1997, p. 1.

      (2)  Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (ĠU L 306, 23.11.2011, p. 25).

      (3)  Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).

      (4)  Taħt l-Artikolu 9(2) tar-Regolament (KE) Nru 1466/97.


title: Rakkomandazzjoni tal-Kunsill tal- 4 ta’ Ottubru 2011 dwar il-ħatra ta’ membru tal-Bord Eżekuttiv tal-Bank Ċentrali Ewropew

text:
               11.10.2011

               MT

               Il-Ġurnal Uffiċjali tal-Unjoni Ewropea

               L 265/29

         RAKKOMANDAZZJONI TAL-KUNSILL
   tal-4 ta’ Ottubru 2011
   dwar il-ħatra ta’ membru tal-Bord Eżekuttiv tal-Bank Ċentrali Ewropew
   (2011/669/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 283(2) tiegħu,
   Wara li kkunsidra l-Protokoll dwar l-Istatut tas-Sistema Ewropea ta’ Banek Ċentrali u tal-Bank Ċentrali Ewropew, u b’mod partikolari l-Artikolu 11.2 tiegħu,
   B’DAN JIRRAKKOMANDA LILL-KUNSILL EWROPEW:
   Biex jaħtar lis-Sur Jörg ASMUSSEN bħala membru tal-Bord Eżekuttiv tal-Bank Ċentrali Ewropew għal mandat ta’ tmien snin.

      Magħmul fil-Lussemburgu, l-4 ta’ Ottubru 2011.

            Għall-Kunsill

            Il-President

         J. VINCENT-ROSTOWSKI